Eusko Jaurlaritzak ingurumeneko programa bat onartu du hogei urterako, aitzindaria Espainian eta EBn | Consumer\nEusko Jaurlaritzak ingurumeneko programa bat onartu du hogei urterako, aitzindaria Espainian eta EBn\nEgungo gizartearentzat eta etorkizuneko belaunaldientzat bizi-maila ezin hobea bermatzea du helburu.\nEusko Jaurlaritzak “Garapen Iraunkorraren Estrategia” dokumentua onartu zuen atzo, eta datozen hogei urteetarako (2002-2020) Eaeko ingurumen-politika planifikatu nahi du. Programa hori aitzindaria da Espainian eta Europako Batasunean, eta Euskal Herrian lortu beharreko ingurumen-helburuak ezartzea du helburu. Horrela, egungo gizartearentzat bizi-maila egokia bermatuko da, etorkizuneko belaunaldien ongizatea arriskuan jarri gabe. Hartutako konpromiso gehienak 2006a baino lehen zehazten dira; epe hori Ingurumeneko Esparru Programaren lau urteko lehen aldiari dagokio.\nSabin Intxaurraga Eusko Jaurlaritzako Lurralde Antolamendu eta Ingurumen sailburuak azaldu zuenez, bost helburu ditu planak: aire, ur eta lurzoru garbiak eta osasungarriak bermatzea; natur baliabideak eta hondakinak arduraz kudeatzea; natura eta biodibertsitatea babestea; lurralde-oreka eta mugikortasuna; eta klima-aldaketaren eragina mugatzea.\nBost helburu horietatik abiatuta, “lehentasunezko helburuak” egituratzen dira, besteak beste, substantzia arriskutsuen eta poluitzaileen emisioak eta isurketak murriztea; airearen, uraren, lurzoruen eta elikaduraren kalitatea hobetzea; baliabideen kontsumoa murriztea; ekodiseinuak, espezieak eta paisaiak kontserbatzea eta babestea; eta biodibertsitateari buruz ikertzea eta sentsibilizatzea.\nHalaber, iraunkortasunerantz aurrera egiteko beharrezkoak diren bost baldintza aipatzen ditu dokumentuak: ingurumen-aldagaia beste politiketan integratzea, indarrean dagoen legeria eta haren aplikazioa hobetzea, merkatua bultzatzea ingurumenaren alde lan egitera, herritarrei, administrazioari eta enpresei beren portaerak aldatzera bultzatzea, eta ingurumen-arloko ikerketa, garapen teknologikoa eta berrikuntza bultzatzea. Garapen Iraunkorraren Estrategia 2001eko urtarrilean hasi zen egiten, eta Eusko Jaurlaritzak, hiru euskal aldundiek eta udalek hartu dute parte idazketan. Gainera, kontuan hartu dira ingurumeneko adituek, ekologistek, Euskal Herriko Unibertsitateak eta eragile sozioekonomikoek egindako ekarpenak.\nmedio ambiente-eu pionero-eu programa-eu


Gipuzkoako museoak - Museos de Gipuzkoa: Berriak: Historiaren etxea. Urgull\nAbenduko itxieraren ostean, aberastu egin da hainbat gune, beti ere, bertan jasotako ondarea erakargarri egiteko erronka abiapuntu hartuta. Funtsean erakusketaren egitura eta xedea mantendu den arren, zenbait ataletan edukiak eguneratu dira, bereziki, bigarren mendeurrenaren harira hiriaren erreketa, suntsiketa eta berreraikuntzaren inguruan sortutako materiala ardatz hartuta. Horrela, mendeurrenarekin batera sortuta zenbait ikusentzunezko erakusketan txertatu dira modu egonkorrean ikusgai izateko.\nHistoriaren Etxeko ordutegia honakoa da:\nEkainak 30 arte eta berriro irailetik aurrera: asteazkenetik igandera, 10:00 – 17:30\nAste Santuko oporraldian (apirilak 14 - 27), astelehenetik igandera, 10:00 – 17:30\nUztailak 1etik abuztuak 31ra, astelehenetik igandera, 11:00 – 20:00


orapilo / oratorio\noratoria 1 iz jendaurrean hitzaldizak emateko antzea, entzuleak atsegintzea eta hunkitzea helburu duena.\nJuliano agintariaren egunetan kristauei debekatu zitzaiela literatura eta oratoria irakastea, eta berak lege hau onartuz, nahiago izan zuela mintzoaren eskola utzi zure Hitza abandonatu baino. Imanol Unzurrunzaga «Hainbat idazlan» - San Agustin - 228. orr.\nGure mutil horiek, baldin berorri entzuna egia bada, oratorian eta erretorikan landu beharko lukete mintzoa, zenbat eta hizkuntza gehiagotan, hobeki... Joan Mari Irigoien «Lur bat haratago» - 37. orr.\nBi ziren oratoria eta eskritura onaren ezaugarriak: neurria eta distira, distira eta neurria. Joan Mari Irigoien «Lur bat haratago» - 108. orr.\nZinez miresgarria zen haren oratoriaren estiloa. Irene Aldasoro «Dublindarrak» - James Joyce - 245. orr.\nOratorian hain gustuko ditugun kontrakoen konbinaketaz. Imanol Unzurrunzaga «Hainbat idazlan» - San Agustin - 72. orr.\nOratoria kristaua tradizio klasikoarekin lotzen du. Imanol Unzurrunzaga «Hainbat idazlan» - San Agustin - 20. orr.\nGarai bateko misiolariena baino oratoria goratsuagoarekin. Anjel Lertxundi «Konpainia noblean» - 204. orr.\nHan jarraituko zituen burutu arte oratoria ikasketak. Imanol Unzurrunzaga «Hainbat idazlan» - San Agustin - 9. orr.\nMattinekin nituen harremanetan, ni nintzen beti galtzeko, zeren, oratoria eserzizio haietan ere, oro har, hura baino trebeagoa nintzen arren, iduriz bainintzen trebeago. Joan Mari Irigoien «Lur bat haratago» - 107. orr.\nBeldur naiz, ordea, politikan erabiltzen diren hitzak bestearentzat bakarrik balio duten oratoria-errekurtso soilak ez ote diren. Hasier Etxeberria «Patri maitea» - 91. orr.\n-Itzaltzak musika puta hori! -agindu dio Natxok zakar, oratoria alarde batean. Patxi Iturritegi «Behi eroak» - 20. orr.


Teknologia berrien trebetasunean eta erabileran sendotu egin dira genero arrakalak | Gizartea | Berria\nTeknologia berrien trebetasunean eta erabileran sendotu egin dira genero arrakalak\nNerabeek mundu digitalarekin duten harremana genero ikuspegitik aztertu dituen ikerketaren arabera, emakumeen gorputzen «hipersexualizazioa» eta ziberjazarpenak sendotu egin dira.\nTeknologien erabilerak genero eskemetan oinarrituta daude. Edo beste era batera esanda: generoko desberdintasun sozialak eremu digitalera trasmititzen dira. Premisa horretan du abiapuntua hirugarren genero arrakala digitala bezala ezagutzen den teoriak. Teoria horretan sakontzeko, Arabako, Bizkaiko eta Gipuzkoako nerabeek mundu digitalarekin duten harremana genero ikuspegitik aztertu du Estibaliz Linares Bahillo ikerlariak. Eta ondorio «kezkagarriak» atera ditu: teknologien trebetasunean eta erabileran sendotu egin dira generoaren araberako arrakala digitalak, sarean emakumeen gorputzen «hipersexualizazioa» eta «hipererotizazioa» handitu egin da, eta gora egin dute ziberjazarpen sexualek edo sexistek.\nBerditasunaren inguruko ikerketak zabaltzeko Emakundek urtero banatzen duen saria eskuratu du aurten Linaresek, Izeberg digital matxista. Nerabeen artean ematen diren errealitate digital matxisten analisia eta prebentzioa azterlanarekin. Egileak gaur aurkeztu du txostena, Izaskun Landaia Emakundeko zuzendariak lagunduta.\n«Matxismoak eremu digitala ere zeharkatzen du. Mundu digitala ez baitago matxismoaren eremutik kanpo». Txostenaren mamia hitz gutxitan laburbildu zuen Emakundeko zuzendariak aurkezpenaren hasieran. Arrakalak, estereotipoak, identitateak, aldaketak, transformazioak, matxismoa, sexismoa, subertsioa,... Arabako, Bizkaiko eta Gipuzkoako nerabeek bizi duten errealitate digitala ezaugarritzen duten elementuak aztertu ditu Linaresek txostenean. 15 eta 17 urte bitarteko neska-mutilek birsortzen dituzten «errealitate matxista digitalak» aztertu ditu, eta egiaztatu du hirugarren genero arrakala digital bat dagoela. Azterketan EAEko 11 institutuk parte hartu dute; orora DBHko 4. mailako eta batxilergoko lehen mailako 778 ikaslek.\nNerabezaroan generoaren araberako bigarren eta hirugarren arrakala digitalak antzeman ditu ikertzaileak. Bigarren arrakala digitalak bereziki formazioan du eragina, eta ikasketa jakin batzuk aukeratzerakoan neska eta mutilen artean dauden «segregazio horizontalak» aintzat hartzen ditu.«Kualtitatiboagoa» da hirugarren arrakala digitala, teknologien erabilerarekin nerabeek duten harreman zuzena aztertzen duelako.\nLinaresek hirugarren genero arrakala digitala iraunarazten dituzten espazioak aztertu ditu txostenean. Bideojokoen mundua da horietako bat. Bideojokoak dira nerabeek teknologietan murgiltzeko erabiltzen duten «sarbide nagusiena», baina ikerlariak egiaztatu du gehien erabiltzen diren bideojokoak «parametro sexista eta matxistetan» diseinatu direla, eta horietako askok, gainera, indarkeria matxista karga handia dutela. Ezaugarri horiek ondorio oso ezberdinak ditu neskengan eta mutilengan, ikerketak dionez. Neskengan «gaitzespena» eragiten dute, eta bideojokoen mundutik «aldentzera» eramaten ditu. Mutilei, berriz, «oso lotura positiboa» sorrarazten die.\nGenero arrakala digitalaren egituraketan bat egiten du, halaber, YouTubek, ikerketak jasotzen duenez. «Identitateak sarean birsortzeko tresna da eta irudia eta soinua uztartuta, eremu erakargarria bilakatzen da nerabeek euren identitateak bilatu ditzaten». Baina, bideojokoekin gertatzen den modura, YouTuben ere «sexuen arteko bereziketak» eta «botere gehiegikeriak» antzeman ditu Linaresek. «Mutil youtuberrei publizitate gehiago egiten zaie, eta, ondorioz, enpresa eta multinazionalen babesari esker botere ekonomiko handiagoa dute. Youtuber neskak, ordea, kosmetika eta arropa multinazionalek hartzen dituzte, eta irudiaren menpe geratzen direnez, euren bideoak maila eskasagotzat jotzen dira».\nSare sozialei dagokienez, neskek zein mutilek gehien erabiltzen dituzten sareak WhatsApp, Instagram eta Snapcht dira. Baina, dibertimendurako tresna ez ezik, «mekanismo matxistak» birsortzeko tresna ere badela dio ikerketak, eta hori, besteak beste, ziberjazarpenaren bitartez egiten dela. Interneten emakumeen gorputzaren «kosifikazio maila» handia dagoela nabarmendu du halaber Linaresek, eta ohikoa izaten dela sexu-ziberjazarpena edo jazarpen sexistak egotea. Ziberbiolentzia modu horiek ohikoak izaten dira ikastetxeetan, baina ez dira ikusarazten, eta beraz, oso nekeza izaten da horiei aurre egitea, ikerketak dioenez. Ikerketan parte hartu zuten 11 ikastetxeetatik zortzitan halako joerak antzeman zituen ikerlariak.\nTxostenak dioenez, bereziki neska gazteei «sufrimendua eta dependentzia» sortzen dizkiete sare sozialek, «birsortu egiten dituztelako lehendik barneratuta zituzten eskema eta egiturak». Besteak beste, ikerlanak dio neskek «maitasun erromantikoaren mito» batzuk normalizatuta eta integratuta izaten dituztela, eta ondorioz, «menpekotasun harremanak» dituztela.


Negozio-bolumena – Gizapedia\nEz nahastu negoziazio-bolumenarekin.\nNegozio-bolumena, negozio-zifra edo fakturazioa (ingelesez, turnover, revenue, sales volume) aldi jakin batean saldutako ondasunengatik eta emandako zerbitzuengatik enpresa batean izandako sarreren zenbateko osoa da, betiere bere ohiko jardueraren baitan, eta inongo kostu eta gasturik kendu gabe. Beraz, negozio-bolumenean ez dira barneratzen enpresak ohikoa ez duen jardueran eskuratzen dituen sarrerak (hala nola, finantza-sarrerak, diru-laguntzak eta ibilgetuko elementuen salmentak). Negozio-bolumenetik kendu behar dira, ordea, itzulketak eta egindako beherapenak. Azkenik, bereizi behar dira negozio-bolumena eta kobrantzen zenbatekoa: sarrera izateak ez du esan nahi sarrera hori kobratu denik.\nNegozio-bolumenak negozioaren edo salmenten bilakaera besterik ez du adierazten, eta enpresaren egoera ekonomiko orokorraren adierazle garrantzitsu bat da; baina ez da nahastu behar errentagarritasunarekin, horretarako enpresaren gastuak eta kostuak ere kontuan hartu behar direlako.\nEkoizpen-bolumena, produkzio-bolumena edo bolumen produktiboa enpresa edo lantegi batean produkzioa da, aldi jakin batean. Ikus, gainera Ekoizpen-ahalmena


Kutsaduraren Prebentzio eta Kontrol Integratuari buruzko uztailaren 1eko 16/2002 Legean xedatutakoari jarraituz, Amelio Martinez de la Hidalga Suso jaunak, Onduline Industrial, SA enpresaren ordezkari denez eta haren izenean, ingurumeneko baimen bateratua eskatu zuen Ingurumen eta Lurralde Antolamendu Sailean 2005eko abuztuaren 5ean, Abanto-Zierbenan estalkiak iragazkaizteko materialak fabrikatzeko jarduera garatzeko. Eskabidearekin batera, honako agiri tekniko hauek aurkeztu zituen:\n– Onduline oinarrizko proiektua (2005eko abuztua)\n– Laburpen ez-teknikoa (2005eko abuztua)\nAipatutako baimena eskatu zuen garaian, Onduline Industrial, SAk irekitzeko lizentzia zuen, 2001eko martxoaren 14koa. Lizentzia hori estalkiak iragazkaizteko materialak fabrikatzeko jarduerarako eman zitzaion. Era berean, enpresa sustatzaileak kolektorera isurketak egiteko Bilbao Bizkaia Ur Partzuergoaren baimena era bazeukan, 2004ko uztailaren 17koa.\nIngurumenaren Kalitatearen Zuzendaritzak 2005eko urriaren 17an txostenak eskatu zizkien prozeduran parte hartzen duten zenbait erakunderi, Ingurumen Organoak, proiektua eta proiektu horrek ingurumenean duen eraginaren gaineko azterlana jendaurrean jartzeko agindu zezan (Abanto-Zierbenako Udala, Eusko Jaurlaritzako Osasun Saila, Industria, Merkataritza eta Turismo Saila, eta Bilbao Bizkaia Ur Partzuergoa).\nIngurumen Organoak agiri osagarriak eskatu zizkion sustatzaileari 2006ko ekainaren 13an; espedientea 2006ko azaroaren 29an osatu zen.\nAurkeztutako agiriak nahikoa zirela egiaztatu ondoren, Ingurumen sailburuordeak 2007ko martxoaren 21ean emandako Ebazpen bidez, jendaurrean jarri ziren 30 egun balioduneko epean, Onduline Industrial, SA enpresak sustatutako proiektua, egoki iritzitako alegazioak aurkezteko, eta Euskal Herriko Agintaritzaren Aldizkarian nahiz Bizkaiko Aldizkari Ofizialean argitaratu zen, bietan 2007ko apirilaren 20an. Era berean, Euskal Autonomia Erkidegoko bi egunkaritan argitaratu zen 2007ko apirilaren 29an eta proiektuak kokatuko den eremuaren ondoko auzokideei jakinarazpena bidali zitzaien.\nJendaurreko informazioaren izapidea amaitu zen eta alegaziorik ez zen aurkeztu; hala ere, jendaurreko informazio garaian herritar bat joan zen Abanto-Zierbenako udaletxera eta jardueran sortzen zen usainarengatik bere egonezina adierazi zuen. I. eranskinean daude jasota organo honek gai horren gainean egin dituen oharrak.\nKutsaduraren Prebentzio eta Kontrol Integratuari buruzko uztailaren 1eko 16/2002 Legearen 17. eta 18. artikuluetan xedatutakoa betez, 2007ko ekainaren 7an Ingurumenaren Kalitatearen Zuzendaritzak txostenak eskatu zizkien Abanto-Zierbenako Udalari, Eusko Jaurlaritzako Osasun Sailari eta Bilbao Bizkaia Ur Partzuergoari.\nKutsaduraren Prebentzio eta Kontrol Integratuari buruzko uztailaren 1eko 16/2002 Legearen 20. artikuluari jarraituz, espedientea Onduline Industrial, SA enpresaren esku jarri zen 2007ko uztailaren 19an; bertan zegoen Ingurumen eta Lurralde Antolamendu Sailak landutako Ebazpen-proposamena ere, enpresak egoki iritzitako agiri eta egiaztagiriak aurkezteko. Ingurumen eta Lurralde Antolamendu Sailean ez da sustatzailearen inolako jakinarazpenik jaso, horretarako ezarritako epean.\nOndoren, Bilbao Bizkaia Ur Partzuergoak eta Osasun Sailak egindako txostenak jaso ditugu organo honetan, espedientean jasota dagoen emaitzarekin.\nKutsaduraren Prebentzio eta Kontrol Integratuari buruzko uztailaren 1eko 16/2002 Legearen 1. artikuluan xedatutakoaren arabera, lege horrek atmosferaren, uraren eta lurzoruaren kutsadura saihestea du helburu, edo hori ezinezkoa bada, kutsadura hori gutxitu eta kontrolatzea, kutsadura prebenitu eta kontrolatzeko sistema integratu bat ezarri eta ingurumen osoaren babes maila altua lortzeko.\nKutsaduraren Prebentzio eta Kontrol Integratuari buruzko 16/2002 Legearen 9. artikuluari jarraituz, ingurumeneko baimen bateratua behar da 1. eranskinean aipatzen diren jardueraren bat garatzen duten instalazioak eraiki, muntatu, ustiatu, lekuz aldatu nahiz funtsezko beste aldaketaren bat egiteko. 11. artikuluaren arabera, baimen honen oinarrizko helburua baldintzak ezartzea da, araua aplika daitekeen instalazio guztietan arau hori betetzen dela bermatzeko; horretarako, baimena emateko parte hartuko duten herri administrazioen artean koordinatutako prozedura bat erabili nahi da, izapideak erraztu eta partikularrek ordaindu beharreko kargak gutxitzearren. Era beran, indarrean dagoen araudiaren araberako ingurumen-baimen guztiak egintza administratibo bakar batean bildu nahi dira. Onduline Industrial, SA enpresak aurkeztu duen proiektuaren kasuan, baimen hauek guztiak behar ditu: hondakin arriskutsu eta ez arriskutsuen sortzaileak behar dituen baimenak; Bilbao Bizkaia Ur Partzuergoaren sarera isurketak egiteko baimena; ingurumen izaerako beste zehaztapenen artean, atmosferaren kutsadurari dagozkion baimenak; lurzoruaren kutsadura prebenitu eta hari aurre hartzeari dagozkionak.\nKutsaduraren Prebentzio eta Kontrol Integratuari buruzko uztailaren 1eko 16/2002 Legearen 29. artikuluan xedatutakoaren arabera, Ingurumeneko Baimen bateratua emateko prozedurak ordezten du jarduera sailkatuetarako udal lizentziaren prozedura, azaroaren 30eko 2414/1961 Errege Dekretuan, Jarduera Gogaikarri, Osasungaitz, Kaltegarri eta Arriskutsuen Erregelamenduan aurreikusten zena; ez du ordezkatzen ordea, udal agintaritzak emango duen behin betiko ebazpena. Ondorio horietarako, ingurumeneko baimen bateratua udal agintarientzat loteslea izango da, lizentzia ukatzeko bada edota neurri zuzentzaileak ezartzeko bada; bai eta goiko arauaren 22. artikuluan jasotako ingurumen alderdiei dagokienez ere. 29. artikulu horretan aipatzen denez, goiko guztiak ez ditu kaltetuko Autonomia erkidego bakoitzean, sailkatutako jarduerei aplikagarri zaizkien gainerako arauak. Adierazitako aginduak aplikatuz, Onduline Industrial, SAren ingurumeneko baimen bateratuaren baitan daude Euskal Autonomia Erkidegoko Ingurumena babesteko otsailaren 27ko 3/1998 Lege Orokorrean aurreikusitako izapide guztiak.\nAzkenik, instalazioak gehienez isuri ditzakeen gai kutsatzaileen balioak eta ingurumena bere osotasunean ahalik eta gehien babesteko ustiapenerako ezarriko zaizkion beste baldintza batzuk zehazte aldera, ebazpen hau egiterakoan kontuan izan da eskura daitezkeen teknika onenen erabilera. Kontuan izan da ore eta papergintzarako BREF agirian dagoen edukia ("Reference Document on Best Available Techniques in the Pulp and Paper Industry") eta kimikagintzako lerro-akaberako tratamenduetarako BREF agiriko edukia ("Reference Document on Best Available Techniques in Common Waste Water and Waste Gas Treatment Management Systems in the Chemical Sector"); lehenegoa 2001eko abenduko Europako Batzordekoa eta bigarrena, 2003ko otsaileko Europako Batzordekoa. Gainera, alorreko araudiari dagokionez, kasu honetan urtarrilaren 31ko 117/2003 Errege Dekretua aplikatu behar da; errege dekretu hori zenbait jarduera eta instalaziotan disolbatzaile organikoak erabiltzerakoan sortzen diren konposatu organiko lurrunkorrak botatzea saihesteari buruzkoa da.\nEspedientean dauden agiriak eta aurkeztutako alegazioak aztertu ondoren (eranskinean doa alegazioen gaineko txostena), Ingurumen eta Lurralde Antolamendu Sailak Ebazpen-proposamena landu zuen, Onduline Industrial, SA enpresak sustatutako proiektuari aplika dakizkiokeen baldintzak barne direla.\nGoian adierazitako izapideak amaitu ondoren, Kutsaduraren Prebentzio eta Kontrol Integratuari buruzko uztailaren 1eko 16/2002 Legearen 20. artikuluan begiesten den entzunaldi-izapidea egin da.\nOrgano honek ingurumeneko baimen bateratua emateko eskumena du, aipatutako arauaren 13. artikuluarekin bat eta urriaren 25eko 340/2005 Dekretuaren, Ingurumen eta Lurralde Antolamendu Sailaren egitura organikoa ezartzen duenaren 9. artikuluari jarraituz.\nOndorengo araudia aztertu da: Ingurumen eta Lurralde Antolamendu Sailak 2007ko uztailaren 18an egindako Ebazpen-proposamena; Euskal Autonomia Erkidegoko Ingurumena babesteko otsailaren 27ko 3/1998 Lege orokorra; Kutsaduraren Prebentzio eta Kontrol Integratuari buruzko uztailaren 1eko 16/2002 Legea; Ingurumen eta Lurralde Antolamendu Sailaren egitura organikoa ezartzen duen urriaren 25eko 340/2005 Dekretua, azaroaren 26ko 30/1992 Legea, Herri-Administrazioen Araubide Juridikoaren eta Administrazio Prozedura Erkidearena; aplika daitekeen gainerako araudia.\nLehenengoa.– Onduline Industrial, SA enpresari, Abanto-Zierbenako (Bizkaia) El Campillo II industrialdean helbidea izan eta IFK A-48928881 duenari, ingurumeneko baimen bateratua ematea Abanto-Zierbenan estalkiak iragazkaizteko materialak fabrikatzeko jarduerarako, betiere Ebazpen honetako Bigarren idatz-zatian ezarritako baldintzetan.\nJarduera uztailaren 1eko 16/2002 Legearen, Kutsaduraren Prebentzio eta Kontrol Integratuari buruzkoaren 1. eranskineko 6.1.b kategorian dago sartuta: "Papera eta kartoia fabrikatzeko industria-instalazioak, egunean 20 tona baino gehiago ekoizteko ahalmena dutenak".\nLantegia Abanto-Zierbenan dago, Gallartako El Campillo auzoko Alorrean, eta Abanto-Zierbenako industrialdeko "El Campillo" poligonoko 12. finka bezala dago identifikatuta.\nLantegian estalkiak iragazkaizteko materialak fabrikatzen dira (amiantorik gabeko plaka korrugatu asfaltikoak). Horretarako bi lehengai erabiltzen dira nagusiki: asfaltoa eta paper birziklagarria.\nFabrikatzeko prozesua funtsean mota bituminosoko plakak egitean datza, estalkietan, gaineko estalkietan eta paramentuetan erabiltzeko.\nEkoizpenerako ahalmena urtean 5 milioi plaka ingurukoa da.\nPlaka asfaltikoaren fabrikazioan aldi desberdinak bereizten dira:\na) Orea prestatzea: paper birziklagarria trinkotutako balatan eta soltean jasotzen da. Hura jaso ondoren, dituen ezaugarrien arabera sailkatu, eta lortu nahi den ore-motak behar dituen ezaugarrien arabera dosifikatzen da. Arazketako prozesuan, papera pulper batean zehar igarotzen da lehenengo; han nahastu eta birrindu egiten da; ondoren zakarrak kentzen zaizkio eta uretan disolbatzen da; azkenean biltegi-tanga batera pasatzen da.\nb) Fase hezea: aldi honetan paper-oreari erretxina eta metalezko pigmentuak nahasten zaizkio kartoi hezea lortzeko.\nc) Fase lehorra: ondoren kartoi hori bigarren fase honetara pasatuko da; asfalto urtuarekin busti eta hozten utziko da.\nd) Pilatu, enbalatu eta biltegiratzea.\nEkoizpen-prozesuan erabiltzen diren energia baliabideak argindarra, gas naturala eta propanoa dira. Argindarra berogailurako eta eraikinetako nahiz aldageletako ur sanitarioa berotzeko. Gas naturala jariakin termikoa berotzeko galdaretako erregailuetan erabiltzeko da, lehortzeko fasean. Bestalde, propanoa, paletak plastiko erretraktilez biltzeko erabiltzen da.\nUra industriako prozesuan, bulegoetan, laborategian, lantegian eta aldageletan erabiltzen da, eta udalerriko saretik hartzen da.\nHondakin-urak arazteko sistema bat dago, CIV motako hidrokarburo-bereizlea duena; bereizle hori grabitazioz ibiltzen da eta polietilenozkoa da. 5.000 litroko ahalmena du, segundoan 10 litroko emariarekin.\nEnpresan sortzen diren efluente desberdinak honela sailkatzen dira:\n– Hondakin-ur beltzak eta sanitarioak; kolektorera bideratzen dira.\n– Prozesuko instalazioetako lurra garbitzen erabilitako urak eta prozesuan bertan erabilitakoak koipe-bereizgailu batera eramaten dira; han batera tratatu eta ondoren, kolektorera isurtzen dira.\n– Prozesuko ura, hain zuzen ere, jarraian egiten diren papera prestatzeko fasekoa eta fase hezeko purgetakoa; prozesu horretan paper-orea xukatzen da. Lurzorua garbitzeko lerroko urarekin batera, ur hori ere zuzenean koipe-bereizgailura doa; handik kolektorera isurtzen da, karga solidoa bereizi ondoren.\nInstalazioak kutsagarriak botatzeko lau foku ditu:\n– Oxidagailu termiko birsortzailearen tximinia.\n– Lehorketa-tuneleko lurrunak kanporatzeko kanpaia.\n– Asfaltoa berotzeko 2 galdaren tximinia bana.\nHoriez gain kutsagarriak botatzeko beste iturri hauek ere badira:\n– Oxidagailu termiko birsortzailearen by-pass tximinia.\n– Gasa kentzeko makinaren huts-ponparen irteera.\n– Mahai lauko makinako gasen irteera.\nHondakin arriskutsuak sortze dituzten prozesuak fase hezea eta lehorra dira, eta baita zerbitzu nagusiak ere; batez ere kutsatutako ontziak, kutsatutako xurgatzaileak, erabilitako olioak eta fueloliodun asfalto-hondarrak. Hondakin ez arriskutsuak sortzen dira orea prestatzeko, bustitzeko eta paletizatzeko prozesuetan, eta baita planta mantentzeko lan orokorretan ere; esaterako, zanpatzeko makinaren erreusak, upeletako hondakinak, erreus-plakak, eta txatar- eta zur-hondarrak.\nEkoizpen-prozesuetan eskura daitezkeen teknikarik onenak erabiltzen dituzte, ore eta papergintzarako Europako BREF agirian jasota daudenak ("Reference Document on Best Available Techniques in the Pulp and Paper Industry"). Beraz, kutsaduraren prebentzio eta kontrol integratuaren alorrean indarrean dagoen araudian ingurumena bere osotasunean babesteko adierazitako helburuak betetzen dira. Oxidagailu termiko birsortzailea ere badute, kimika alorreko lerroen amaierako tratamenduei buruzko Europa BREF agirian, gaur egun dagoen teknikarik onena bezala agertzen dena.\nBigarrena.– Ondorengo baldintzak eta betekizunak ezartzea Onduline Industrial, SA enpresak estalkiak iragazkaizteko materialak fabrikatzeko (amiantorik gabeko plaka korrugatu asfaltikoak) Abanto-Zierbenan sustatutako jarduerarako:\nA) Administrazioarekiko harremanez arduratuko den pertsonaren gainean Ingurumen Sailburuordetzari eman dizkion datuetan aldaketarik balego, Onduline Industrial, SA enpresak aldaketa horien berri emango du.\nB) Neurri babesle eta zuzentzaileak sustatzaileak Ingurumen Sailburuordetza honetan aurkeztu dituen agirietan aurreikusita bezala burutuko dira, indarrean dagoen araudiaren arabera eta ondorengo ataletan ezarritakoari jarraituz.\nB.1.– Airearen kalitatea babesteko baldintzak\nOnduline Industrial, SA enpresaren planta ustiatzean atmosferara botako diren kutsagarriek ez dituzte Ebazpen honetan ezarritako balioak gaindituko.\nProzesuan zehar atmosferara botatzen den kutsagarri oro bildu eta ihesbide egokienean zehar kanpora bideratuko dira. Behar denean, kutsagarrien ezaugarrien arabera diseinatutako gasak arazteko sistema batetik igaroko dira lehenik.\nArau orokor hau bete beharrik ez dute izango kutsagarriak mugarik gabe bota eta horiek biltzea teknikoki edo ekonomikoki bideragarria ez denean, edota ingurunean kalte urria eragiten dutela egiaztatzen dutenean.\nNeurriak hartuko dira ezbeharrez kutsagarririk ez botatzeko eta botatakoak giza osasunerako nahiz gizartearen segurtasunerako arriskutsuak izan ez daitezen. Gas-efluenteak tratatzeko instalazioak behar bezala ustiatu eta mantenduko dira tenperatura eta efluenteen konposaketa aldaketaren ondoriozko gorabeherei modu eraginkorrean aurre egiteko. Era berean, ahalik eta gehien murriztuko dira instalazio horiek gaizki dabiltzan edo geldirik dauden aldiak.\nOxidagailu termikoan gasak 0,5 segundo baino luzaroago egon beharko dute eta 750 ºC-tik gorako tenperaturan.\nGas-efluenteak ez dira oxidagailu termikora bidaliko aurreko idatz-zatian adierazitako tenperatura lortu arte.\nB.1.2.– Fokuak identifikatzea. Katalogatzea.\nOnduline Industrial, SA enpresaren instalazioak honako fokuak ditu, otsailaren 6ko 833/1975 Dekretuaren, Atmosferako ingurunea babesteko abenduaren 22ko 38/1972 Legea garatzeko denari jarraituz honela katalogatuta:\n* Oxidagailu termiko birsortzaileak by-pass tximinia bat du, baina foku hori ez dago katalogatuta.\nEra berean, instalazioan badira katalogotik kanpoko beste foku batzuk ere:\nB.1.3.– Gehienez bota daitekeen kutsagarri-kantitatea.\nPlanta ustiatuko da atmosferara botatzen diren kutsagarriak ondorengo balioak ez gainditzeko moduan:\nBota daitezkeen kutsagarrien muga-balioak honako baldintzak beteko dituzte: 273 K-ko tenperatura eta 101,3 kPa-ko presioa eta gas lehorra.\nGehienez onar daitezkeen balioak ez dituzte gaindituko kutsagarriak botatzeko mugak arauzko aldizkako ikuskaritzatan (gutxienez ordubeteko hiru neurri) zortzi orduan zehar neurtuta. Neurketa-tolerantzia gisa, Industria Ministerioak 1976ko urriaren 18an emandako Aginduaren, industriak sortzen duen atmosferaren kutsadura prebenitu eta zuzentzekoaren, 21. artikuluan adierazitakoa onartuko da. Beraz, muga horiek % 40an gainditu ahal izango dira, kasu guztien % 25ean. Edonola ere, tolerantzia horiekin ere, kutsagarriak botatzen dituen fokuaren eraginpeko zonaldeko mugak ez dituzte inoiz gaindituko higienikoki onar daitezkeen balioak gaindituz gero, neurketak beste astebetean luzatuko dira, neurketa-tolerantzia gisa, onartutako muga horiek % 6 gainditu ahal izango dira, kasu guztien % 25. Tolerantzia hauek fokuaren eragin eremuko inmisio mugak osasun ikuspegitik onargarri diren baloreak gainditzeen kalterik gabe ulertzen dira.\n1. fokuan "oxidagailu termikoa" eta 4. fokuan "lehorketa-tuneleko lurrunak kanporatzeko kanpaia" neurtuko diren konposatu organikoak guztira eta formaldehidoak ezarritako mugak betetzen dituztela adieraziko da, baldin eta neurketa guztietan botatzen diren kutsagarriek muga-balioak gainditzen ez badituzte, eta ordubeteko batez bestekoak ere muga-balioak 1,5eko faktorean baino gehiagoan gainditzen ez baditu.\nB.1.4.– Gasak hartu eta hustea.\nFokuetako hondakin—gasak kanporatzeko tximiniak ez dira egongo B.1.2. atalean ezarritako goreneko kotatik behera. Tximiniek, Industria Ministerioaren 1976ko urriaren 18ko Agindua, industriak atmosferan sortzen duen kutsadura saihestu eta zuzentzekoa n ezarritako baldintzak beteko dituzte; horrela, besteak beste, laginak hartzeko puntura sarbide seguruak eta errazak jarriko dituzte. Bereziki, laginak hartzeko aurreikusitako zuloen kokapena eta ezaugarriei dagokienez, laginketa-puntutik gas-fluxuak, bere norabidean zehar nahiz aurkakoan, neurketa-puntua baino lehen izan dezakeen edozein perturbazio-gunera bitarteko distantziak (L1 eta L2 parametroak) 1976ko urriaren 18ko Aginduaren III. eranskinean xedatutakoa beteko dute.\nEra berean, neurketa eta irakurketa ofizialak aldez aurretik abisatu gabe egin daitezen gutxieneko baliabideak izango dituzte (argindarra eta beste batzuk).\nB.1.5.– Botatzen den CO 2 -a.\nOnduline Industrial, SA enpresak bete egin beharko ditu Ingurumen sailburuordearen 2007ko maiatzaren 14ko Ebazpenean ezarritako baldintzak eta betekizunak. Ebazpen horren bidez eman zitzaion Onduline Industrial, SA enpresari Abanto-Zierbenako bere instalazioetatik berotegi efektuko gasak botatzeko baimena eta Ebazpen honen II. eranskinean dago jasota.\nB.2.– Saneamendu-sarera isurketak egiteko baldintzak.\nB.2.1..– Isurien sailkapena, jatorria, ingurune hartzailea eta kokapena.\nB.2.2.– Gehienez isuri daitezkeen emari eta bolumenak\nOrduko emaria gehienez 0,6 m3/h\nEgunean gehienez: 14,5 m3/egun\nUrtean gehienez: 5.300 m3/urte\nB.2.3.– Gehienez bota daitekeen kutsagarri kantitatea.\nIbai-ibilgura egindako isurien parametroak ondoren zerrendatzen direnak bakarrik izango dira, bakoitzarentzat ezarritako gehienezko muga-balioetan:\nEzin dira diluzio-teknikak erabili botatzen diren kutsagarrien muga-balioak lortzeko.\nB.2.4.– Araztu eta husteko instalazioak.\nProzesuko instalazioko eta paper-biltegiko lurra garbitzen erabilitako hondakin-urak arazteko instalazioak eta neurri zuzentzaileak, honakoez osatuta daude batez ere: hondakinak biltzeko sare bat, hondakin horiek 5.000 litroko hidrokarburo-bereizgailu batzuetara bideratzen dira; bereizgailu horrek koipeen kolektorea, sedimentazio-kamara bat eta husteko tapoia dituzte.\nHartutako neurri zuzentzaileak nahikoa ez direla ikusiz gero, Onduline Industrial, SA enpresak behar beste aldaketa egingo ditu arazketako instalazioetan, isuriak baimenean ezarritako baldintzak bete ditzan. Aldaketak Ingurumen Sailburuordetzan jakinaraziko ditu lehenik, eta behar izanez gero, baimena aldatzeko ere eskatuko du.\nAurkeztutako agirien arabera, isuriak kontrolatzeko kutxeta bat jarriko da, isurien lagin esanguratsuak lortzeko behar dituen ezaugarri guztiekin. Kutxeta sarbide zuzena eta egokia duen leku batean jarriko da, ikuskatu behar denerako. Era berean, isuriarentzako emari-neurgailu masikoa jarriko da.\nB.3.– Plantan sortutako hondakinak egoki kudeatzen direla bermatzeko baldintzak.\nInstalazioetan sortzen diren hondakin guztiak Hondakinei buruzko apirilaren 21eko 10/1998 Legean eta aplika dakiekeen berariazko gainerako araudian xedatutakoari jarraituz kudeatuko dira; hondakinak karakterizatu egin beharko dira euren izaera zehaztu eta helburu egokiena erabakitzeko.\nHondakinen kudeaketari buruzko printzipio hierarkikoei jarraituz, hondakin oro balioztatu egin behar da eta horretarako balioztagune baimendu batera eraman behar dira. Hondakinak ezabatu egin ahal izango dira bakarrik, baldin eta horiek balioztatzea teknikoki, ekonomikoki edota ingurumen aldetik bideragarria ez dela behar bezala egiaztatzen bada .\nEra berean, hondakinak tratatzeko Euskal Autonomia Erkidegoan instalazio baimenduak badaude, instalazio horietara bidaliko dira, autosufizientzia eta gertutasun printzipioei jarraituz.\nZabortegian amaituko duten hondakinak karakterizatzeko 2002ko abenduaren 19ko Kontseiluaren 2003/33/EE Erabakian, hondakinak zabortegietan onartzeko irizpide eta prozedurak ezarri zituenean, aipatutakoa izango da kontuan.\nHondakinak biltzeko eremuek lurzoru estankoa izan beharko dute. Egoera fisiko likidoan edo oretsuan dauden edo oso bustita daudelako isuri edo lixibiatuak sor ditzaketen hondakinen kasuan horiek biltzeko kubeta edo sistema egokiak jarriko dira ezbeharrean gerta daitezkeen isuriak kanpora irten ez daitezen. Hondakina hautsa bada, euri-urarekin kontakturik izan dezan edo haizeak arrasta dezan saihestuko da; behar izanez gero, estali egingo da.\nHauek dira sustatzaileak adierazi dituen hondakin arriskutsuak:\n1. prozesua: "asfalto plakak fabrikatzea. Fase hezea"\n1. hondakina: "Hondakin arriskutsuak gordetzeko erabili diren plastikozko ontziak"\nHondakinaren kodea: Q5//R5//S36//C 34-41//H5//A802//B0019\nHEZ 15 0110\nUrtean sortutako kantitatea: 1.200 kg\nMahai lauko azpiprozesuan sortzen dira, gehigarriak eransterakoak. Hondakin-biltegian biltegiratzen dira, baimendutako kudeatzaile batengana bidali arte.\n2. hondakina: "GRG kutsatutako plastikozko ontziak"\nHondakinaren kodea: Q5//R5//S36//C 41-44//H5//A802//B0019\nUrtean sortutako kantitatea: 5.000 kg\n2. prozesua: "asfalto plakak fabrikatzea. Fase lehorra"\n3. hondakina: "Erabilitako olio berrerabilgarriak"\nHondakinaren kodea: Q2//R9//L8//C51//H5-6//A802//B0019\nUrtean sortutako kantitatea: 3.200 kg\nLehorgailuan sortzen dira, fase lehorraren hasieran. , produktu kimikoen biltegian, bi ahoko metalezko upeletan biltegiratzen dira, baimendutako kudeatzaile batengana eraman arte.\n4. hondakina: "Bustitzeko upeleko kondentsatuak"\nHondakinaren kodea: Q7//R13//L8//C51//H5-6//A802/B0019\nUrtean sortutako kantitatea: 50 kg\nBustitzeko upelean sortzen dira. Produktu kimikoen biltegian, bi ahoko metalezko upeletan biltegiratzen dira, baimendutako kudeatzaile batengana eraman arte.\n3. prozesua: zerbitzu orokorrak:\n5. hondakina: "Mantentzeko lanetan kutsatutako plastikozko ontziak"\nHondakinaren kodea: Q5//D15//S36//C41-51//H5//A802//B0019\nUrtean sortutako kantitatea: 40 kg\nMantentzeko lanetan sortzen dira. Hondakin-biltegian biltegiratzen dira, baimendutako kudeatzaile batengana eraman arte.\n6. hondakina: "Kutsatutako metalezko ontziak"\nHondakinaren kodea: Q5//R4//S36//C41-51//H5//A802//B0019\nUrtean sortutako kantitatea: 90 kg\n7. hondakina: "Erabilitako olioa"\nHondakinaren kodea: Q7//R13//L8//C51//H5-6//A802//B0019\nUrtean sortutako kantitatea: 450 kg\nMantentzeko lanetan sortzen dira. Produktu kimikoen biltegian, bi ahoko metalezko upeletan biltegiratzen dira, baimendutako kudeatzaile batengana eraman arte.\n8. hondakina: "Olio hidraulikoa"\nUrtean sortutako kantitatea: 200 kg\n10. hondakina: "Fuel-oliodun asfalto-hondarrak"\nHondakinaren kodea: Q7//R13//L8//C51//H5-3B//A802//B0019\n11. hondakina: "Pintura likido-hondarrak"\nHondakinaren kodea: Q7//D15//P12//C41//H3B//A802//B0019\nMantentzeko lanetan sortzen dira. Palet gainean latatan gordetzen dira produktu kimikoen biltegian, baimendutako kudeatzaile batengana eraman arte.\n12. hondakina: "Fluoreszenteak eta UV lanparak"\nHondakinaren kodea: Q6//R13//S40//C16//H6-14//A802//B0019\nUrtean sortutako kantitatea: 25 kg\nMantentzeko lanetan sortzen dira. Kartoizko kaxatan gordetzen dira produktu kimikoen biltegian, baimendutako kudeatzaile batengana eraman arte.\n13. hondakina: "Bustitako materialak"\nHondakinaren kodea: Q5//D15//S40//C41-51//H5-14//A802//B0019\nMantentzeko lanetan sortzen dira. Metalezko balezta-upeletan biltegiratzen dira hondakinen biltegian, baimendutako kudeatzaile batengana eraman arte.\n14. hondakina: "Berun-azidozko bateriak"\nHondakinaren kodea: Q6//R13//S37//C18-23//H8//A802//B0019\nUrtean sortutako kantitatea: 20 kg\n15. hondakina: "botoi-pilak"\nHondakinaren kodea: Q6//R13//S37//C16//H6-14//A802//B0019\nMantentzeko lanetan sortzen dira. Bulegoetan eta laborategian edukiontzietan biltegiratzen dira, baimendutako kudeatzaile batengana eraman arte.\n16. hondakina: "Material informatiko y elektronikoa"\nHondakinaren kodea: Q14//R13//S40//C6-18//H6-14//A802//B0019\nUrtean sortutako kantitatea: 70 kg\nMantentzeko lanetan sortzen dira. Informatikako departamenduko armairuan biltegiratzen dira, baimendutako kudeatzaile batengana eraman arte.\n17. hondakina: "Aerosol hutsak"\nHondakinaren kodea: Q5//D15//R13//S-G36//C41-51//H3B-5//A802//B0019\nUrtean sortutako kantitatea: 10 kg\nHondakina: "Iraungitako produktu kimikoak edo zehaztu gabeak"\nHondakinaren kodea: Q3//L13-20//C51//H6//A802//B0019\nUrtean sortutako kantitatea: 0\nLaborategian sortzen dira Euren ontzietan gordetze dira palet gainean, produktu kimikoen biltegian, baimendutako kudeatzaile batengana eraman arte.\nHondakina: "poliuretanozko masilla"\nHondakinaren kodea: Q3//R13//P-S13//C41//H5//A802//B0019\nLogistika-biltegian palet gainean biltegiratzen dira, baimendutako kudeatzaile batengana eraman arte.\nHondakina: "Erabilitako disolbatzaile halogenatugabeak"\nHondakinaren kodea: Q7//D ó R//L5//C41//H6//A274//B0019\nMantentzeko lanetan sortzen dira. Plastikozko ontzietan gordetzen dira produktu kimikoen biltegian, baimendutako kudeatzaile batengana eraman arte.\na) Hondakin arriskutsuak biltzeko sistema bereiziak erabiliko dira, duten tipologia dela eta, isuriren bat gertatuz gero, nahasi, arriskutsuago bihurtu edo kudeaketa zaildu zezaketen kasuetan.\nb) Egoera fisiko likidoan edo oretsuan dauden edo oso bustita daudelako isuri edo lixibiatuak sor ditzaketen hondakin arriskutsuen kasuan, horiek biltzeko kubeta edo sistema egokiak jarriko dira ezbeharrean gerta daitezkeen isuriak kanpora irten ez daitezen. Hondakinak biltzeko sistema horiek bereiziak izango dira, euren tipologia dela eta, isuriren bat gertatuz gero, nahasi, arriskutsuago bihurtu edo kudeaketa zaildu zezaketen kasuetan.\nc) "Erabilitako olio berrerabilgarria" hondakina baimendutako kudeatzaile bati emateko, zuzenean bilduko da sortzen den instalazioko andeletik, aurretik ontziratu edo biltegiratu gabe.\nd) Hondakin arriskutsuentzako ontzietan uztailaren 20ko 20/1988 Errege Dekretuak (hondakin toxiko eta arriskutsuei buruzko maiatzaren 14ko 20/1986 Oinarrizko Legea betearazteko oinarrizko araudia onartzen du Dekretu horrek) 13. artikuluan ezarritako segurtasun-arauak kontuan izan beharko dituzte; itxita egongo dira kudeatzaileak jaso arte, isuri edo lurrundu ez daitezen.\ne) Aurreko paragrafoan aipatzen diren ontziak etiketatuta egon beharko dute, eta etiketak argia, irakurtzeko modukoa eta ezabaezina izan beharko du; etiketa uztailaren 20ko 833/1988 Errege Dekretuak 14. artikuluan horretarako adierazitako jarraibideen araberakoa ere izango da.\nf) Hondakin arriskutsuak ezin izango dira biltegiratu sei hilabete baino gehiago.\ng) Hondakinak baimendutako kudeatzailearen instalazioetara eraman aurretik, nahitaezko baldintza izango da agiri baten bidez egiaztatzea baimendutako kudeatzaile horrek hondakinak onartu dituela. Agiri horretan hondakinak onartzeko baldintzak ezarriko dira, eta egiaztatu egingo da tratatu beharreko hondakinaren ezaugarriak administrazio-baimenarekin bat datozela. Agiri hori Ingurumen Sailburuordetzara bidaliko da hondakina lehenengoz erretiratu aurretik eta, behar izanez gero, hondakinen kudeatzaile berri batengana eraman aurretik. Beharrezkoa izanez gero, karakterizazio xehea egin beharko da, proposatutako tratamenduaren egokitasuna egiaztatzeko.\nh) Hondakin arriskutsuak eraman aurretik eta, hala badagokio, horretarako egin beharreko jakinarazpena eginda dagoela, araudian zehaztutako aurretiaz, kontrolerako eta jarraipenerako agiria bete beharko da. Agiri horren ale bat garraiolariari emango zaio, eta zamarekin batera eraman beharko da jatorritik irislekuraino. Onduline Industrial, SA enpresak artxibategian gorde beharko ditu onarpen-agiriak eta kontrolerako zein jarraipenerako agiriak, edo agiri ofizial baliokideak, bost urtean gutxienez.\ni) Egiaztatu egin beharko da hondakin arriskutsuak baimendutako kudeatzailearen instalazioetara eramateko erabiliko den garraiobideak betetzen dituela horrelako gaiak garraiatzeko indarrean dagoen legerian ezarritako baldintzak.\nj) Onduline Industrial, SA enpresak ekainaren 2ko 679/2006 Errege Dekretuari, Industrian erabilitako olioaren kudeaketa arautzen duenari jarraituz kudeatu beharko du bere enpresan erabilitako olioa.\nk) Ekainaren 2ko 679/2006 Errege Dekretuan, Industrian erabilitako olioaren kudeaketa arautzen duenean aurreikusitako baimendutako kudeaketa bateraturako sistema bat ezartzen ez den bitartean, Onduline Industrial, SA enpresak irailaren 29ko 259/1998 Dekretuan, Euskal Autonomia Erkidegoan erabilitako olioaren kudeaketa arautzen duenean begiesten diren aurreikuspenak bete beharko ditu.\nl) Tresna elektriko eta elektronikoen hondakinak, horien artean hodi fluoreszenteak, tresna elektriko zein elektronikoei eta horien hondakinen kudeaketari buruzko otsailaren 25eko 208/2005 Errege Dekretuan ezarritakoaren arabera kudeatuko dira.\nm) Europako Parlamentuaren eta Kontseiluaren 2000ko ekainaren 29ko 2037/2000 EE Arautegian ozono-geruza agortzen duten substantzia batzuk zehazten eta arautzen dira. Onduline Industrial, SA enpresak era horretako substantziarik badu, substantzia horiek bildu eta suntsitu egingo dira aldeek erabakitako bide teknikoak erabiliz edota ingurumen ikuspuntutik onar daitekeen suntsiketarako beste edozein bide erabiliz; hondakin horiek birziklatu edo birsortu egingo dira bestela, aparailuak aztertu eta mantentzeko lanen aurretik nahiz desmuntatu eta suntsitu baino lehen.\nn) Onduline Industrial, SA enpresak urtero adierazi beharko du Ingurumen Sailburuordetzan, ekitaldi bakoitzean sortu dituen hondakin arriskutsu guztien jatorria, kopurua, helburua eta aldi baterako biltegiratuta dauden hondakinen zerrenda.\no) Erregistro bat edukiko du, hondakin arriskutsuei buruzko datu hauek agerrarazteko: kopurua, izaera, identifikazio-kodea, jatorria, tratatzeko metodo eta tokiak, sorrera eta lagapen datak, jasotzeko maiztasuna eta garraiatzeko modua, uztailaren 20ko 833/1988 Errege Dekretuaren 17. artikuluan ezarritakoa betez, eta uztailaren 20ko 952/1997 Errege Dekretuaren bidezko aldaketan ezarritakoa betez. Sei hilean behin, Ingurumen Sailburuordetzari bidaliko zaio kontrolerako erregistro horren kopia.\np) Hondakin arriskutsuen kudeaketako funtsezko oinarriak bete daitezen, hau da, hondakin horiek ahal den gutxiena sortzea, Onduline Industrial, SA enpresak neurri zuzentzaileak erabiliz hondakin arriskutsuen sorrera gutxitzeko plana aurkeztu beharko du Ingurumen Sailburuordetzan, gutxienez lau urtean behin.\nq) Aurreko g, h (kudeatzaileak EAEn daudenean), n eta o idatz-zatietan adierazitako agiriak Ingurumen Sailburuordetzara bidaliko dira, ahal dela transakzio elektroniko bidez, IKS-L03 Sistemaren erakundeentzako bertsioa erabilita.\na) Ontzi erabiliak eta ontzi-hondakinak gaika behar bezala bereizi eta eragile ekonomiko bati emango zaizkio (hornitzaileari) berriro erabili ahal izateko, baldin eta ontzi erabiliak badira, edo bestela, baimendutako berreskuratzaile, birziklatzaile edo balioztatzaile bati, baldin eta ontzi-hondakinak badira.\nb) Hondakin horiek ezin izango dira bi urtean baino gehiagoan biltegiratu.\nc) Oro har, hondakinak hustu aurretik, baimendutako kudeatzaile batek onartzen dituelako agiria izan beharko dute, onarpen horretarako baldintzak zehaztuta. Agiri horren kopia bidali beharko da Ingurumen Sailburuordetzara, proposatutako kudeaketa egokia dela eta Ebazpen honetan ezarritako oinarrizko printzipioak betetzen direla egiaztatzeko. Onduline Industrial, SA enpresak artxibategian gorde beharko ditu onarpen-agiriak eta kontrolerako zein jarraipenerako agiriak, edo horien agiri ofizial baliokideak, bost urtean gutxienez, agiri horiek derrigorrezkoak direnean.\nd) Halaber, hondakin geldo eta geldotuen kudeaketari buruzko azaroaren 2ko 423/1994 Dekretuarekin bat etorriz, hondakin ez-arriskutsuak baimendutako zabortegi batera eraman aurretik, jarraipenerako eta kontrolerako dagokion agiria bete beharko da. Agiri horiek bost urtez gorde beharko dira.\ne) Erregistro bat egingo da, datu hauekin: hondakin guztien kantitatea, izaera, identifikazio-kodea, jatorria, tratatzeko metodo eta tokiak, sorrera eta lagapen datak, jasotzeko maiztasuna eta garraiatzeko modua. Urtero, Ingurumen Sailburuordetzari bidaliko zaio kontrolerako erregistro horren kopia.\nf) Aurreko c) eta d) idatz-zatietan (kudeatzaileak EAEn daudenean), eta e) idatz-zatian adierazitako agiriak Ingurumen Sailburuordetzara bidaliko dira, ahal dela transakzio elektroniko bidez, IKS-L03 Sistemaren erakundeentzako bertsioa erabilita.\nB.4.– Lurzorua babesteko baldintzak\nUrtarrilaren 14ko 9/2005 Errege Dekretuan eta otsailaren 4ko 1/2005 Legean ezarritako agindua betez lurzoruaren egoerari buruz aurkeztu duten aurretiazko txostenean jasota dauden gomendioen arabera, Onduline Industrial, SA enpresak honako zereginak izango ditu:\n– Bustitzeko upelak kontrolatzeko adierazitako neurriak mantentzea, baldintzei, jarioei eusteko kutxetei, eta horiek bildu eta kontrolatzeko sistemei, nahiz jario horiek manipulatzeko prozedurei dagokienez.\n– Bustitzeko asfaltoa biltegiratzea kontrolatzeko ezarritako neurriak mantentzea, baldintzei (lurpeko hormigoi armatuzko hobi iragazkaitz batean) eta jarioak biltzeko prozedurei dagokienez.\n– Lurpeko erretxina-biltegiak kontrolatzeko adierazitako neurriak mantentzea, baldintzei, ihesak atzeman eta kontrolatzeko sistemei eta jarioak biltzeko prozedurei dagokienez.\n– Jariakin termikoa mantentzeko galdarak kontrolatzeko neurriei eustea, baldintzei, ihesak atzeman eta kontrolatzeko sistemei eta jarioak biltzeko prozedurei dagokienez.\n– Produktu kimikoak eta hondakinak biltegiratzea kontrolatzeko ezarritako neurriak mantentzea, baldintzei, eta jarioei eusteko kutxeta nahiz jario horiek kontrolatu eta biltzeko sistemei dagokienez.\nB.5.– Zaratari buruzko baldintzak.\nBeharrezko neurri guztiak ezarriko dira honako zarata-maila hauek ez gainditzeko:\na) Jarduera honako hauei egokitu behar zaie: etxebizitzen barrualdean entzungo den zarata ezin izango da inoiz ere 40 dB (A) baino handiagoa izan Leq 60 segundo etengabeko balioan neurtuta, 08:00ak eta 22:00ak bitartean, leiho eta ateak itxita, ezta 45 dB (A) ere gehienezko baliorik altuenetan.\nb) Jarduera honako hauei egokitu behar zaie: etxebizitzen barrualdean entzungo den zarata ezin izango da inoiz ere 30 dB (A) baino handiagoa izan Leq 60 segundo etengabeko balioan neurtuta, 22:00ak eta 08:00ak bitartean, leiho eta ateak itxita, ezta 35 dB (A) ere gehienezko baliorik altuenetan.\nc) Era berean, zarata ezin da izan 60 dB (A) baino handiagoa, Leq 60 segundo etengabeko balioan neurtuta industria-eremuaren kanpoko itxituran.\nd) Zamalanetan eta materiala kamioietan garraiatzerakoan egiten den zaratak ez du areagotuko akustikoki oso sentikorrak diren aldeetako zarata-maila.\nC) Ingurumena Ikuskatzeko programa.\nIngurumena Ikuskatzeko Programa sustatzaileak aurkeztutako dokumentazioaren eta ondoko idatz-zati hauetan ezarritakoaren arabera gauzatu beharko da:\nC.1.– Atmosferara botatzen diren kutsagarriak kontrolatzea.\na) Onduline Industrial, SA enpresak botatzen dituen kutsagarriak kontrolatu beharko ditu, ondorengoaren arabera:\n*Ondorengo PAH-k banaka aztertuko dira: Fenantrenoa, Antrazenoa, Fluorantenoa, Pirenoa, Indenopirenoa, Benzo(b)fluorantenoa, Benzo(k)fluorantenoa, Benzo(a)pirenoa, Dibenzo(a,h) antrazenoa, Benzo(g,h)perilenoa, Indeno(1,2,3-cd)pirenoa.\nNeurketa guztiak kontrol-erakunde baimendu batek egin beharko ditu, eta aldizkako kontrol horiei buruzko txostenak Ingurumen Sailburuordetza honek prestatutako kontrol-erakunde baimenduen gutxieneko txostenean ezarritakora egokitu beharko du.\nb) Errekuntza-ganberako tenperatura edota egoki iritzitako beste parametro batzuk jarraian neurtu eta erregistratzeko sistema bat ezarri beharko da. Analisiak egiteko eta erregistroetarako sistema Ingurumeneko Organoari bidaliko zio, hark onetsi dezan.\nc) Konposatu organiko lurrunkorrak botatzea murriztea, urtarrilaren 31ko 117/2003 Errege Dekretuari, zenbait jarduera eta instalaziotan disolbatzaile organikoak erabiltzeagatik sortzen diren konposatu organiko lurrunkorrak botatzea murrizteko denari jarraituz. Balantze horrekin egiaztatu egin beharko da, guztira botatzen diren KOL-ak (konposatu organiko lurrunkorrak) muga-balioak betetzen dituztela, erabiltzen den bustitzeko erretxin kantitatean oinarrituta.\nd) Erregistro bat egin beharko da euskarri informatikoan edo, horrelakorik ezean, paperean. Dokumentazio gaurkotua erabilita gauzatuko da erregistroa, eta 1976ko urriaren 18ko Aginduak, industriak atmosferan sortzen duen kutsadura saihestu eta zuzentzekoak, bere 33. artikuluan ezarritako edukia jaso beharko du. Erregistro horretan sustatzaileak (autokontrola) nahiz baimendutako kontrol-erakunde batek egindako neurketen emaitzak, mantentzeko lanak, garbiketa, aldizkako berrikusketak, matxuragatiko geldialdiak, egiaztapenak eta gainerako intzidentziak jasoko dira. Dokumentazio horrek eguneratuta egon beharko du, eta ingurumen-ikuskariek eskatuko balute ere, eskuragarri izango dute gutxienez 5 urtez.\nb) Kanpoan egiten den kontrol bakoitza, bai laginak hartzea bai ondorengo analisia, "Erakunde Laguntzaile" batek egin eta egiaztatuko du, eta goian aipatutako parametroak hartuko dira kontuan. Sustatzaileak, isurketa-puntu bakoitzeko lagin baten analisia aurkeztu beharko du gutxienez; ur-emariarekiko proportzionala den 24 orduko lagina hartuko da, edo bestela, lagin puntual esanguratsua.\nIsurien kontrolen emaitzak Ingurumen Sailburuordetzara bidaliko dira laginak hartzen diren egunetik hasi eta hilabeteko (1) epean.\nc) Laginketak kutsatzaile gehien sortzen den aldietan egingo dira.\nd) Isuriak baimenean jarritako baldintza guztiak betetzen dituela ulertuko da B.2.3 atalean agertzen diren parametro guztien ezarritako mugak betetzen badituzte.\nC.3.– Jardueraren adierazleak kontrolatzea.\nSustatzaileak jardueraren gaineko ondorengo parametro-adierazleen jarraipena egingo du urtero, ingurumenean duten eragina aztertzeko:\nJarduera garatzen den lur-zatiaren kanpo aldean zarata gehien jasan beharko duten etxebizitzen inguruko baldintza akustikoen neurketa egingo da hiru urtean behin, aurkeztutako agirietan adierazitako zarata-foku garrantzitsuenetan.\nIngurumena ikuskatzeko programaren barruko analisi eta txosten desberdinen emaitzak behar bezala erregistratuko dira eta Ingurumen Sailburuordetzara bidaliko dira. Ingurumen Ikuskaritzako Programaren emaitzak urtean behin bidaliko dira, beti martxoaren 30a baino lehen, ingurumenean aditua den erakunde bereiziak egindako txostenarekin batera. Txosten horretan adieraziko dira neurri zuzentzaileen funtzionamendua, prozesuak eta ingurunearen kalitatea kontrolatzeko sistemak ere; bereziki aipatuko dira aldi horretan gertatu diren gorabehera garrantzitsuenak, horien ustezko arrazoiak eta konponbideak, eta baita laginketen xehetasunak ere, aurretik zehaztu ez baldin badira.\nC.6.– Ingurumena Ikuskatzeko Programari buruzko agiri bategina.\nSustatzaileak Ingurumena ikuskatzeko programaren agiri bategina landu beharko du, ingurumenaren gaineko eraginaren azterlanean eta Ebazpen honetan proposatutako betekizunak bilduz. Programa horrek honakoak zehaztu beharko ditu: kontrolatu beharreko parametroak, parametro bakoitzarentzako erreferentzia-mailak, analisi edo neurketen maiztasuna, laginketak edo analisiak egiteko teknikak, eta laginak hartzeko guneen kokapen xehatua. Halaber, dagokion aurrekontua ere barnean izan beharko du.\nHorrez gain, ingurumen ikuskaritzako programak jardueraren berezko adierazleen zehaztapena eta adierazle horien analisirako sistematika jasoko ditu; horrela, enpresak berak ingurumena hobetzeko ezarri dituen neurri eta mekanismoak (ingurumen-adierazleak) eraginkorrak diren egiaztatu ahal izango da.\nD) Ez-ohiko egoeretan, kutsadurari aurre hartzeko neurriak eta funtzionatzeko baldintzak.\nD.1.– Planta gelditzeko eta abiarazteko eragiketak eta mantentze-lanetarako programatutako eragiketak.\nProgramatutako urteko mantentze-lanei dagokienez, botako diren kutsagarriak eta sortuko diren hondakinen balioespena egin beharko du enpresak, eta dagokionean, horiek kudeatzeko eta tratatzeko proposamena ere.\nJarduera, honako hauen aplikazio esparrukoa da: lurzorua ez kutsatzeko eta kutsatutakoa garbitzeko otsailaren 4ko 1/2005 Legea (21 "Papergintza epigrafea), eta kutsadura sor dezaketen jardueren zerrenda eta lurzoru kutsatuen adierazpenerako irizpide zein estandarrak ezartzen dituen urtarrilaren 14ko 9/2005 Errege Dekretua. Hori dela eta, Onduline Industrial, SA enpresak hasiera eman beharko dio lurzoruaren kalitatearen adierazpenerako prozedurari, gehienez ere bi hilabeteko epean, jarduera behin betiko uzten duenetik kontatzen hasita, otsailaren 4ko 1/2005 Legeak 17.4 artikuluan xedatutakoaren arabera.\nD.3.– Ez-ohiko jardunean aplikatzeko neurriak eta jarduerak\nAurkeztutako agirietan proposatzen diren egoera normaletik kanpo, ez-ohiko egoeratako jardunean aplikatu beharreko neurri eta baldintzaz gain, ondorengo ataletan ezartzen diren baldintzak ere bete behar dira:\na) Prebentziozko mantentze-lanen eskuliburua eduki beharko da instalazioen egoera bermatzeko, batez ere ustekabeko jario edo isuriak daudenean kutsadura ekiditeko eskuragarri dauden baliabideei eta segurtasun-neurriei dagokienez. Isuri-ihesak daudenean lurzorua babesteko hartu beharreko neurriak zehaztuko dira, eta zehaztasunez adieraziko da honako hauei dagokien guztia: eraikuntzarako materialak (iragazkaiztea), biltegiratzeko neurri bereziak (gai arriskutsuak), egon daitezkeen isuri-ihesak antzemateko neurriak edo gainbetetzerako alarma-sistemak, lantegiko kolektore-sarea zaindu eta garbitzekoak (sistematikoki garbitzeko beharra, maiztasuna, garbiketa-mota), eta lurzoruaren gaineko isuriak batzeko sistemak.\nb) Aurreko paragrafoan adierazitako eskuliburuak ikuskaritza eta kontrolerako programa jaso beharko du, honakoak bilduko dituena: estankotasun-probak, mailen eta adierazleen egoera, balbulak, presioa arintzeko sistema, hormen egoera eta lodieren neurketa, andelen barnealdearen begi-bidezko ikuskaritzak (hormena eta estaldurena) eta kubetetako detekzio-sistemen aldizkako kontrol sistematikoa, zorua kutsa dezakeen edozein egoerari aurre hartzeko.\nc) Era berean, ustiapenari buruzko eskuliburu bat eduki behar da, eta bertan, aldizka egindako mantentze-lanen berri eman behar da, baita antzemandako gertaerena ere.\nd) Bustitzeko asfaltoa, erretxina, jariakin termikoa eta plantan sortutako gainerako hondakinak maneiatzeak lurzorua eta ura kutsa ditzakeenez, isuriak, jarioak edo ihesak gerta daitezkeen azalera guztiak iragazgaitzak izan beharko dute.\ne) Prozesurako behar diren produktuak, lehengaiak eta erregaiak ingurunean ez sakabanatzeko moduan biltegiratuko dira.\nf) gin beharko da biltegiratzeko instalazio horiek bete egiten dituztela produktu kimikoak biltegiratzeari buruz indarrean dagoen araudian ezarritako betebeharrak. Egiaztapen hori egiteko, Ingurumen Sailburuordetza honi aurkeztuko zaizkio eskumena duten erakundeek emandako egiaztagiriak.\ng) Ihesak eta jarioak daudenean berehala eta eraginkortasunez jarduteko behar beste material eduki behar da: Beharrezkoa izanez gero, berriro ontziratzeko erreserbako edukiontziak, gerta daitezkeen isuriei eusteko produktu xurgatzaile selektiboak, segurtasuneko edukiontziak, hesiak eta kaltetutako inguruneak isolatzeko seinaleztapen-elementuak, baita babes pertsonalerako ekipamendu bereziak ere.\nh) Ingurumen Sailburuordetzara bidaliko da kutxetak husteko eragiketak kontrolatzeko protokolo edo agiri bidezko prozedura; eraginkortasunean eragin dezaketen produktuen isuriak ez dira tratamendu plantara eramango.\ni) Nabe barruko zolak garbitzen erabilitako ura tratamendu-lerrora bideratuko da.\nj) Hidrokarburoen bereizgailua aldizka ikuskatuko da hondakinak ez pilatzeko, esaterako lokatzak, olioak eta koipeak. Horiek guztiak aldizka erretiratuko dira isuriaren kalitatea ez kaltetzeko. Hondakin horiek baimendutako kudeatzaile batengana eramango dira.\nk) Larrialdi-egoeretan babes zibilari buruzko araudian ezarritakoari jarraitu beharko zaio, eta araudi horretan ezarritako baldintza guztiak bete beharko dira.\nl) Titularrak beharrezko neurriak hartuko ditu araztegiak egoki ustiatzeko eta ezbeharrez gerta daitezkeen isuriak saihesteko dauden segurtasun-neurriak erabilgarri izateko. Kasu horretan, estazioan hidrokarburoak xurgatzeko material jakina izango dute, erroiluak, material pikortatua eta abar, ezbeharrez gerta daitezkeen jario edo ihesetan berehala erabiltzeko.\nm) Ingurunearen edo jardueraren kontrolaren gainean kalteak eragin ditzakeen gorabehera edo ez-ohiko gertaeraren baten aurrean (besteak beste, ustekabeko isuriak, sutea), Onduline Industrial, SA enpresak gorabehera edo ez-ohiko gertaera horren berri eman beharko dio Ingurumen Sailburuordetzari.\nn) By-pass tximiniaren balbula irekitzen bada, egoera hori erregistratu egin beharko da eta hiru hilean behin txostena bidaliko da Ingurumen Sailburuordetzara. Txostenean emandako datuekin balbula ireki eta itxi den unea eta orotara irekita egon den denbora jakin ahal izango da.\no) Gertakari edo arazo larriren bat edo, ustekabeko isuriren bat egonez gero, SOS Deiaki eta Udalari ere jakinarazi beharko zaie berehala. Ondoren, eta gehienez ere 48 orduko epean, ezbeharrari buruzko txosten xehatua bidali beharko da Ingurumen Sailburuordetzara. Txosten horretan, gutxienez, honako datu hauek aipatu beharko dira:\n– Gertakaria non, zergatik eta zein ordutan gertatu den\n– Ustekabeko isuria egonez gero, emaria eta isuritako gaiak\n– Mailak gainditu badira, kutsagarriei buruzko datuak\n– Eragindako kalteen balioespena\n– Hartutako neurri zuzentzaileak\n- Berriro gerta ez dadin aurreikusitako neurriak\n– Aurre hartzeko neurriak eraginkortasunez aplikatzeko ezarritako epeak\np) Egiaztatu egin beharko da instalazioek bete egiten dituztela suteen aurkako babesari buruz indarrean dagoen araudian ezarritako betekizunak. Egiaztapen hori egiteko, Ingurumen Sailburuordetza honi aurkeztuko zaizkio eskumena duten erakundeek emandako egiaztagiriak.\nE) Baldin eta arautegi berria indarrean sartzeak, edo barneratzen diren sistemen egitura eta funtzionamenduari buruzko ezagutza berri esanguratsuetara egokitu beharrak hala egitera bagaramatza, neurri babesle zein zuzentzaileak eta ingurumen ikuskaritzako programa aldarazi ahal izango dira, bai neurtu behar diren parametroen kasuan, baita neurketaren aldizkakotasuna eta aipatutako parametroek hartu behar duten tarteari dagozkion mugen kasuan ere. Era berean, neurri babesle zein zuzentzaileak eta ingurumen ikuskaritzako programa jarduketaren sustatzaileak hala eskatuta, edo ofizioz, aldaraz daitezke, ingurumen ikuskaritzako programan lortutako emaitzetan oinarrituta.\nF) Urtean behin Onduline Industrial, SA enpresak Ingurumen Sailburuordetzari jakinaraziko dizkio atmosferara botatako kutsagarriei, uretara egindako isuriei eta sortu dituen hondakinei buruzko datuak, E-PRTR-Euskadi, botatako eta eskualdatutako kutsagarrien Europako Inbentarioa landu eta eguneratzeko, apirilaren 20ko 508/2007 Errege Dekretuaren, E-E-PRTR Araudiko eta ingurumeneko baimen bateratuetako isurien gaineko informazioa ematea arautzen duenari jarraituz.\nInformazio hori, datuak eman diren ekitaldiaren ondoren datorren martxoaren 31 baino lehen bidali beharko da. Informazioa Ingurumenari buruzko Adierazpenaren (IA) bidez gauzatuko da, hori baita kanpoko erakundeek eta Ingurumen eta Lurralde Antolamendu Sailak ingurumen-informazioa batak besteari elektronikoki emateko ardatza. Aipatutako bidalketa horren eragiketaren funtsa Ingurumenari buruzko Adierazpenari (IA) dagozkion ingurumenari buruzko datu teknikoak eta prozedurakoak sartzean datza, IKS-L03 Sistemako erakundeentzako bertsioa izenekoaren bidez (www.eper-euskadi.net web orrian eskuragarri). Sistema hori Ingurumen eta Lurralde Antolamendu Saileko Ingurumen-informazioa Kudeatzeko Sistema da. Datu horiek guztiek Ingurumenean Eragina duten Jardueren Euskal Autonomia Erkidegoko Erregistroa osatuko dute, Europako Ingurumen-Agentziaren Erregistrora (Europako E-PRTR Erregistroa) egiten diren informazio bidalketen oinarri dena.\nHalaber, gainontzeko informazio bidalketak, Ebazpen honetan aurreikusitakoak, aipatutako Ingurumenari buruzko Adierazpenaren bidez gauzatuko dira ahal izanez gero.\nInformazio hori agerikoa izango da, uztailaren 18ko 27/2006 Legearen xedapenekin bat etorriz. Lege horren bidez informazioa eskuragarri izateko, herritarren partaidetzarako eta ingurumen gaietan justizia eskura izateko eskubideak arautzen dira (2003/4/EE eta 2003/2005/EE Zuzentarauak jasotzen ditu). Horrez gain, uneoro bermatu beharko da datu pertsonalak babesteko abenduaren 13ko 15/1999 Lege Organikoan ezarritakoa bete egiten dela.\nG) Apirilaren 21eko 509/2007 Errege Dekretuaren 4. artikuluko 3. idatz-zatiari jarraituz, lehendik dauden instalazioen titularrek agintaritzari jakinarazi beharko diote instalazio horietan erabiltzen eta ekoizten diren substantziek, 1907/2006 EE araudian aurreikusitako erregistratu eta ebaluatzeko prozesuan identifikatu direnak, giza osasunerako eta ingurumenerako izan dezaketen arriskua.\nH) Ingurumeneko baimen bateratu honen eraginpeko instalazioan egindako aldaketak bat etorri beharko dute kutsaduraren prebentzio eta kontrol integratuari buruzko uztailaren 1eko 16/2002 Legeak 10.3 artikuluan ezarritako komunikazio-erregimenarekin. Hori horrela, ingurumeneko beste baimen bateratu bat beharko da aldaketak funtsezkoak direnean.\nHirugarrena.– Ebazpen hau eraginkorra izateko, aurretik Ingurumen Sailburuordetzan agiri bidez egiaztatu beharko da Ebazpen honetako bigarren idatz-zatiko puntu hauetan ezarritako baldintzak betetzen direla: Bosgarrena. -B.1.4 (Tximiniek 1976ko urriaren 18ko Aginduan ezarritakoa betetzen dutela egiaztatzen duten agiriak); B.3.2.e) (sortutako hondakin ez-arriskutsuak erregistratzeko eredua); C.1.b) (Errekuntzako ganberako tenperatura analizatu eta erregistratzeko sistema); C.1.d) (Atmosferara botatako kutsagarriak erregistratzeko eredua); C.6 (Ingurumena Ikuskatzeko Programaren testu bategina); D.1 (Mantentze-lanetan botatzen diren kutsagarrien eta sortzen diren hondakinen zenbatespena); D.3.a) (Arazoei aurre hatzeko mantentze-lanen eskuliburua); D.3.c) (Mantentze-lanen erregistroa); D.3.f) (Produktu kimikoak biltegiratzeko indarrean dagoen araudia betetzen dela egiaztatzen duten agiriak, gaur egun izapidetzen ari direnak); D.3.h) (Kutxetak husteko eragiketa kontrolatzeko protokoloa); eta D.3.p) (Suteen aurkako babeserako araudia betetzen dela egiaztatzen duten agiriak)\nGoiko baldintza horiek guztiak betetzen direla egiaztatzeko sei hilabeteko epea dago, ingurumeneko baimen bateratua eraginkorra dela adierazteko Ingurumen Sailburuordetzak emandako Ebazpen hau jakinarazten den egunetik kontatzen hasita.\nAdierazitako baldintzak betetzen direla egiaztatu ondoren, ebazpen bat emango da ingurumeneko baimen bateratuak ondorioak dituela adierazteko.\nLaugarrena.– Ingurumeneko baimen bateratu hau 8 urteko epean egongo da indarrean, aurreko atalean ezarritakoaren arabera ondorioak dauzkan egunetik kontatzen hasita. Behin epe hori igarota, baimena berritu egin beharko da eta, hala badagokio, jarraian datozen aldietarako eguneratuko da.\nIngurumeneko baimen bateratua amaitu baino hamar hilabete lehenago, titularrak baimena berritzeko eskera egin beharko du, uztailaren 1eko 16/2002 Legearen 25. artikuluan xedatutakoa betez.\nBosgarrena.– Edozein modutan ere, ingurumeneko baimen bateratua ofizioz aldatu ahal izango da uztailaren 1eko 16/2002 Legeak 21. artikuluan ezarritako kasuak aintzat hartuta.\nSeigarrena.– Onduline Industrial, SA enpresak Ebazpen honen xede den jardueran titulartasun-aldaketarik eginez gero, aldaketa hori Ingurumen Sailburuordetzan jakinarazi beharko du, hark onar dezan.\nZazpigarrena.– Baimen honek balioa galduko du honakoak gertatzen direnean:\n– Ebazpen honetako Hirugarren atalean ingurumeneko baimen bateratuak ondorioak izan ditzan adierazitako baldintzak betetzen direla epe barruan egiaztatu ez eta interesdunak, behar bezala justifikatuta, baimena luzatzeko eskaerarik egiten ez badu.\n– Onduline Industrial, SA enpresaren nortasun juridikoa bukatzen bada, indarrean dagoen araudian ezarritako kasuetan.\n– Ondorioak dauzkala adierazten duen Ebazpenean xedatutakoak.\nZortzigarrena.– Ebazpen honen edukia jakinaraztea Onduline Industrial, SA enpresari, Abanto-Zierbenako Udalari, ingurumeneko baimen bateratua emateko prozeduran parte hartu duten erakundeei, eta gainerako interesdunei.\nVitoria-Gasteiz, 2007ko irailaren 19a.\nAbanto-Zierbenan (Bizkaia) Onduline Industrial, SA enpresak sustatutako estalkiak iragazkaizteko materialak fabrikatzeko jarduerarako Ingurumeneko baimen bateratua emateko Ingurumen Sailburuordetzak egin duen jendaurreko informazioaren izapide-garaian, bi egunetan bi pertsona egon ziren udaletxean aipatutako proiektuaren gainean herritarrek izan zitzaketen zalantzak argitzeko. Egun horietan auzokide batek bere egonezina adierazi zuen enpresak 2007ko maiatzaren 14an ustez sortu zuen kiratsarengatik.\nIldo horretatik, gogorarazi behar da uztailaren 1eko 16/2002 Legeak atmosferaren, uraren eta lurzoruaren kutsadura saihestea duela helburu, edo hori ezinezkoa bada, kutsadura hori gutxitu eta kontrolatzea, kutsadura prebenitu eta kontrolatzeko sistema integratu bat ezarriz, horrela ingurumen osoaren babes maila altua lortzeko.\nUztailaren 1eko 16/2002 Legearen 9. artikuluari jarraituz, ingurumeneko baimen bateratua behar izango da 1. eranskinean aipatzen diren jardueraren bat garatzen duten instalazioak eraiki, muntatu, ustiatu, lekuz aldatu nahiz funtsezko beste aldaketaren bat egiteko.\nIngurumeneko baimen bateratu honek oinarrizko xede du, 11. artikuluarekin bat etorriz, haren aplikazio eremuko instalazioek arauaren helburua betetzen dutela bermatzea, baimen hori ematean izapideak arindu eta partikularren administrazio-kargak murrizteko esku hartu behar duten Administrazio Publikoen koordinazioa ziurtatuko duen prozeduraren bidez. Aldi berean, indarrean dagoen araudiaren araberako ingurumeneko baimen guztiak egintza administratibo bakar batean bildu nahi dira.\nProiektu osoaren ebaluazioa egin ondoren, ingurumeneko baimen bateratua emateko eskumena duen organoak ebazpen-proposamena egin behar duela ezartzen da. Legearen 22. artikuluak ingurumeneko baimen bateratuari dagokionez ezarritakoarekin bat etorriz, Ebazpen-proposamen horrek, egindako txosten lotesleetatik ateratako baldintzak jaso beharko ditu. Beraz, baimenak ondorengo alderdiak izan behar ditu kontuan:\na) botako diren kutsagarri muga-balioak, teknika onenen erabileran oinarrituta\nb) dagokionean, lurzoruaren eta lurpeko uren babesa bermatuko duten aginduak\nc) instalazioan sortutako hondakinak kudeatzeko erabiliko diren prozedura eta metodoak\nd) dagokionean, urrutiko edo mugaz gaindiko kutsadura gutxituko dela bermatzeko aginduak\ne) emisio eta hondakin mota guztiak kontrolatu eta tratatzeko sistema eta prozedurak, honakoak zehaztuta: neurketarako metodologia, maiztasuna, eta neurketak ebaluatzeko prozedurak\nf) ohikoak ez diren egoeratan, baldin eta horiek kalterik eragiten badiote ingurumenari, ustiapen-baldintzei dagozkien neurriak (esaterako, abian jartzea, ihesak, funtzionamendu akatsak, behin-behineko geldialdiak edo behin betiko ixtea)\ng) aplikagarri den arloko legeriak ezarritako beste edozein neurri edo baldintza\nKutsaduraren Prebentzio eta Kontrol Integratuari buruz indarrean dagoen araudian eta alor horretan ingurumenari buruz dagoen araudian xedatutakoa betez, ingurumen organo honek Onduline Industrial, SA enpresak Abanto-Zierbenan duen instalazio osoaren balioespen globala egin du eta jarduera behar bezala burutzeko hartu behar dituen neurriak zehaztu ditu.\nHorrela, ingurumeneko baimen bateratu honetan Onduline Industrial, SA enpresari ezarri behar zaizkion baldintza eta eskakizunak, organo honek enpresari ezarri beharrekoak direla iritzitakoak, jasoko dira, kutsaduraren prebentzio eta kontrol integratuari buruzko uztailaren 1eko 16/2002 Legeak adierazitako helburuak betetzeko, atmosferaren, uraren eta lurzoruaren kutsadura saihesteari, edo hori ezinezkoa bada, kutsadura hori gutxitu eta kontrolatzeari dagokionez.\nEsparru honetan, sustatzaileak aurkeztu dituen agirietan Onduline Industrial, SA enpresako usainei buruzko azterlana ere badago, Labeinek 2005eko apirilean egina. Agiri horretan usainen foku nagusiak identifikatzen dira: lehorketa tunelaren irteerako kanpaia, lehorketa tuneleko scrubberra eta lurrun asfaltikoen fokua.\nAgiri horretan aipatzen denez, erabili duten ereduarekin Onduline Industrial, SA enpresak botatako usaina nola barreiatzen den begietsi da. Usain-kontzentrazioa neurtzeko (ou/m3) usain-kontzentrazio jakin bat gainditzen den eguneko ordu kopurua kontuan izan da; horretarako, usainaren barreiaketan eraikinek duten eragina kontuan hartuta, ordubeteko batez besteko usain-kontzentrazioari ordubeteko epea baino gutxiagoko fluktuazioen eragina kontuan hartzen duen faktore zuzentzaile bat erantsi zaio. Adierazten da ere, botatako usainen parametro finko batzuk ezarri direla fokuak lanean diharduten ordu guztietarako. Usainaren eragina bi egoera desberdinetan aztertu da: Ura scruberrean birzirkulatuz, eta ura scrubberrean birzirkulatu gabe. Bi egoera horietan beste bi fokuetatik botatako usaina ere sartu da.\nAipatutako azterlanaren arabera, scrubberrak ura birzirkulatuz diharduenean, botatako usainak ezin zezakeen eragozpenik sortu 1.100 metrotik gorako distantzian. Ondorioz, badirudi eraginak zerikusi handia duela inguru horretako topografiaren ondorioz ibiltzen den haizearekin. Scrubberra uraren birzirkulaziorik gabe dabilenean egindako analisietan emaitza berdintsuak lortu dira.\nTestuinguru horretan, Onduline Industrial, SA enpresak jarri duen oxidagailu termiko birsortzaileari esker gehiago erreko da eta beraz, botatzen diren kutsagarri usaintsuak murriztuko dira. Oxidagailu termikoa kimika alorreko akaberako lerroko tratamenduetarako dagoen teknologiarik onena bezala ageri da BREF dokumentuan.\nNEGUTEGI EFEKTUKO GASAK BOTATZEKO BAIMENA.\nEbazpena, 2007ko maiatzaren 14koa, Eusko Jaurlaritzako Ingurumen sailburuordearena, Onduline Industrial, SA enpresari Abanto-Zierbenako (Bizkaia) bere instalazioan negutegi efektuko gasak botatzeko baimena ematen diona.\nCarlos Álvaro Martínez de la Hidalga Cardaño jaunak, Abanto-Zierbenan (Bizkaia) Gallartako El Campillo II industrialdeko P-12an dagoen eta IFK A-48928881duen Onduline Industrial, SA enpresaren ordezkari denez eta haren izenean, bere instalazioko negutegi efektuko gasak botatzeko baimena eskatu zuen 2007ko apirilaren 26an Eusko Jaurlaritzako Ingurumen eta Lurralde Antolamendu Saileko Ingurumenaren Kalitatearen Zuzendaritzan. Eskaera horren ondoriozko espedientea aztertu da.\nEskaerarekin batera aurkeztu zituen agirietako informazioaren arabera, Onduline Industrial, SA enpresak estalduretarako panelak egiteko kartoia fabrikatzen du birziklatutako papera erabiliz, eta jarduera horretan karbono dioxidoa botatzen du.\nInstalazioa, Negutegi efektuko gasak botatzeko eskubideen salerosketa-erregimena arautzen duen martxoaren 9ko 1/2005 Legearen I. eranskineko 9.b) Kategorian sartuta dago (Papera eta kartoia fabrikatzeko industria-instalazioak, egunean 20 tona baino gehiago ekoizteko ahalmena dutenak ) eta beraz, gas horiek botatzeko dagokion baimena behar du legaren barruan jarduteko.\nEskaerarekin batera bidalitako informazio osagarrian oinarrituta, Onduline Industrial, SA enpresak ez darabil CO 2 bota dezakeen lehengairik edo gai lagungarririk; negutegi efektuko gas-iturri bakarra lehortegia dela aipatzen du, erregai bezala gas naturala erabiltzen duena.\nAurkeztu duen eskabidean ondorengo neurriak aipatzen dira botatako negutegi efektuko gasen jarraipena egiteko eta jakinarazteko, bi arau hauei jarraituz: martxoaren 9ko 1/2005 Legeari, Negutegi efektuko gasak botatzeko eskubideen salerosketa-erregimena arautzen duenaren III. eranskina; eta Batzordearen 2004ko urtarrilaren 29ko 2004/156/EE Erabakia, botatako negutegi efektuko gasen jarraipena egiteko eta jakinarazteko gida-lerroak ezartzen dituena, 2003/87/EE Zuzentarauarekin bat.\nBotatako CO 2 gasak kalkulatzeko behar diren parametroak aplikatzeko ziurgabetasun-maila, datuen iturria, horri loturiko beste agiri batzuk, maiztasuna, eta arduraduna, 2004ko urtarrilaren 29ko Batzordearen 2004/156/EE Erabakiaren arabera.\nBaimen-eskaeran instalazioak egiaztatu ditu datuak kudeatzeko kalitatea ziurtatzeko eta kalitatea kontrolatzeko prozedurak, Batzordearen 2004ko urtarrilaren 29ko 2004/156/EE Erabakiari, botatako negutegi efektuko gasen jarraipena egiteko eta jakinarazteko gida-lerroak ezartzen dituenari jarraituz.\nKontuan izan dira irailaren 6ko 1866/2004 Errege Dekretuan, gasak botatzeko 2005-2007rako eskubideak esleitzeko Plan Nazionala onartzen duenean (urtarrilaren 21eko 60/2005 Errege Dekretu bidez aldatu zena) eta Batzordearen 2004ko urtarrilaren 29ko 2004/156/EE Erabakian, botatako negutegi efektuko gasen jarraipena egiteko eta jakinarazteko gida-lerroak biltzen dituenean ezarritako aginduak.\nAipatutako martxoaren 9ko 1/2005 Legearen, Negutegi efektuko gasak botatzeko eskubideen salerosketa-erregimena arautzen duenaren 4.4 artikuluaren arabera, erkidegoko organo eskuduna gai da negutegi efektuko gasak botatzeko baimena eman nahiz ukatzeko, instalazio bateko titularrak botatako gas horien jarraipena legez ezarritako metodologiaren arabera berma dezakeela ala ez uste duenaren arabera. Onduline Industrial, SA enpresak botako dituen gasen jarraipenerako aurreikusitako neurriak kontuan izanda, eta martxoaren 9ko 1/2005 Legearen 4.2 artikuluetako d) eta e) idatz-zatietan xedatutakoa betez, botatako gasen jarraipenerako eta horiek jakinarazteko proposatu den metodologiak agindu horiek bete beharko ditu.\nIngurumen organo hau eskudun da ebazpen hau emateko, ondorengo araudiaren arabera: 3/1998 Lege Orokorra, Euskal Herriko ingurumena babestekoa; martxoaren 9ko 1/2005 Legea, Negutegi efektuko gasak botatzeko eskubideen salerosketa-erregimena arautzen duena; martxoaren 11ko 5/2005 Legegintzako Errege-Dekretua, ekoizpena bultzatu eta kontratazio publikoa hobetzeko premiazko aldaketei buruzkoa, eta urriaren 25eko 340/2005 Dekretua, Ingurumen eta Lurralde Antolamendu Sailaren egitura organikoa ezartzen duena. Horrenbestez, honakoa\nLehenengoa.– Abanto-Zierbenan (Bizkaia) Gallartako El Campillo II industrialdeko P-12an dagoen eta IFK A-48928881 duen Onduline Industrial, SA enpresari helbide horrexetan daukan bere instalazioko negutegi efektuko gasak botatzeko baimena ematea, Ingurumenen Sailburuordetza honen ustetan instalazio horrek botatzen dituen gasen jarraipena egin eta jakinarazi ditzakeelako, martxoaren 9ko 1/2005 Legearen, Negutegi efektuko gasak botatzeko eskubideen salerosketa-erregimena arautzen duenaren 4.2 artikuluko d) eta e) idatz-zatietan xedatutakoari jarraituz.\nBigarrena.– Negutegi efektuko gasak botatzeko baimena izateko botatako gas horien jarraipena egin eta jakinarazi beharko dira, martxoaren 9ko 1/2005 Legearen III. eranskinaren arabera, Batzordearen 2004ko urtarrilaren 29ko 2004/156/EE Erabakia, botatako negutegi efektuko gasen jarraipena egiteko eta jakinarazteko gida-lerroak ezartzen dutenaren arabera, 2003/87/EE Zuzentarauarekin bat. eta dagokionean, horiek garatzeko gainerako araudiaren arabera.\nBotatako gasen jarraipena egiteko "botatako Karbono dioxidoa kalkulatzeko metodologia" izeneko I. eranskinean adierazitako metodologia eta maiztasuna erabiliko dira. Botatako gasen kalkulua egiteko datuak eta erregistroak hamar urtean gordeko dira.\nJarraipenerako metodologia aldatu ahal izango da ematen diren datuen zehaztasuna hobetzeko bada, harik eta teknikoki bidera ezin bada edota kostu altuegia ez badu behintzat. Era berean, metodologia aldatu egingo da urtero aurkeztutako datuetan aplikatzen diren mailak aldatu behar badira. Metodologian edo datuetan egiten diren aldaketa guztiak argi adierazi, arrazoitu eta agiri bidez egiaztatuko dira, eta Eusko Jaurlaritzako Ingurumen Sailburuordetzaren onespena beharko dute.\nHirugarrena.– Negutegi efektuko gasak botatzeko baimen hau izateko ere, botatako gasen gaineko beharrezko informazioa eman beharko da, martxoaren 9ko 1/2005 Legearen III. eranskinaren arabera, Batzordearen 2004ko urtarrilaren 29ko 2004/156/EE Erabakia, botatako negutegi efektuko gasen jarraipena egiteko eta jakinarazteko gida-lerroak ezartzen dituenaren arabera, 2003/87/EE Zuzentarauarekin bat datorrena, eta dagokionean, horiek garatzeko gainerako araudiaren arabera.\nHorrela bada, instalazioaren titularrak Eusko Jaurlaritzako Ingurumen Sailburuordetzara urtero bidali beharko du aurreko urtean botatako gasei buruzko egiaztatutako txostena, otsailaren 28a baino lehen.\nEgiaztatzeko baimendutako erakunde batek egiaztatuko du txostena, 1/2005 Legearen IV. eranskinean eta hura garatzeko araudian xedatutakoari jarraituz.\nIngurumen Sailburuordetza instalazioan botatako gasei buruz egiaztatutako txostenarekin ados badago, aurreko urtean botatako gasen datuak martxoaren 31 baino lehen sartuko ditu kutsagarriak botatzeko eskubideen estatuko erregistroan berariaz gaitu den egiaztatutako botatako gasen taulan. Ados ez badago, instalazioari bere desadostasuna jakinaraziko dio; txostena egokia izan dadin, desadostasun horiek ebazteko proposamena egingo du, eta behar denean, botatako gasen zenbatespena ere egingo du. Titularrak alegazioak aurkezten baditu, horiek aztertu eta ebatziko ditu Ingurumen Sailburuordetzak, instalazioak botatzen dituen gasen datuak, Erregistroan horretarako gaitu den egiaztatutako botatako gasen taulan sartuko ditu.\nLaugarrena.– Instalazioaren titularrak gasak botatzeko duen eskubidea aurkeztuko du Gasak botatzeko eskubideen estatuko Erregistroan, urte natural bakoitzaren azken lau hilabetetan. Eskubide hori aurreko urte osoan instalazio horretan bota dela egiaztatu den gas kantitatearen baliokidea izango da.\nBosgarrena.– Onduline Industrial, SAk instalazioaren izaera, jarduna edo tamaina aldatzeko edozein proiekturen berri emango dio Ingurumen Sailburuordetzari; titularraren helbidea edo identitatea aldatzen bada ere, Ingurumen Sailburuordetzari jakinaraziko zaio. Horrelakoetan, Ingurumen Sailburuordetzak, bidali duten informazioa aztertu ondoren, negutegi efektuko gasak botatzeko baimena aldatuko du ofizioz, hiru hilabeteko epean.\nSeigarrena.– Negutegi efektuko gasak botatzeko baimen hau iraungi egingo da ondorengo kasuetan:\nB) Zigorren kasuan, martxoaren 9ko 1/2005 Legearen 30.a) artikuluan aurreikusitakoaren arabera.\nC) Aplika daitekeen araudian eta araudi hori garatzeko gainerakoan jasotako beste kasu batzuetan.\nZazpigarrena.– Ebazpen hau Onduline Industrial, SA enpresari eta kutsagarriak botatzeko eskubideen estatuko Erregistroan jakinaraztean.\nZortzigarrena.– Ebazpen honek ez du agortzen administrazio-bidea; horrenbestez, interesdunek gora jotzeko errekurtsoa aurkez diezaiokete Ingurumen eta Lurralde Antolamendu sailburuari, hilabeteko epean, ebazpen hau jakinarazi eta hurrengo egunean kontatzen hasita, hori guztia Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legearen 114. artikuluarekin eta ondorengoekin bat etorriz (urtarrilaren 13ko 4/1999 Legeak aldatu zuen lege hori).\nVitoria-Gasteiz, 2007ko maiatzaren 14a.\nBOTATAKO KARBONO DIOXIDOA KALKULATZEKO METODOLOGIA\nPapera eta kartoia fabrikatzeko industria-instalazioak, egunean 20 tona baino gehiago ekoizteko ahalmena dutenak, eta urtean 50.000 tona CO2 baino gutxiago botatzen dutenak. Onduline Industrial, SA\nPapera eta kartoia fabrikatzeko industria-instalazioak, egunean 20 tona baino gehiago ekoizteko ahalmena dutenak, eta urtean 50.000 tona CO2 baino gutxiago botatzen dutenek bota dituzten negutegi efektuko gasen jarraipena egiteko eta jakinarazteko martxoaren 9ko 1/2005 Legearen III. eranskinean eta Batzordearen 2004ko urtarrilaren 29ko 2004/156/EE Erabakian ezarritako metodologia aplikatzean, ziurgabetasun maila batzuk bete behar dituzte botatako karbono dioxidoa kalkulatzeko ondorengo aldagaietan:\n– Jarduerari buruzko datuak\n– Gasak botatzeko faktoreak\n– Oxidaziorako faktoreak\nHorrekin guztiarekin bat, instalazioak kontrol eta jarraipenerako ondoren zehazten diren neurriak eta maiztasuna betetzeko konpromisoa hartzen du:\nAdministrazioak metodologia hori alda dezake, baldin eta horrela enpresak ezagutarazitako datuen zehaztasuna hobetzen bada, harik eta teknikoki bideragarria ez izan edota kostu handiegia ez badu behintzat.\n1. Erregaiek botatako gasak\n1. erregaia: Gas naturala


Zientzia Kaiera, Author at Zientzia Kaiera - Page 3 of 250\nEgilearen araberako artxiboa: Zientzia Kaiera\nZilio primarioa gorputzeko ia zelula mota guztietan dagoen “antena” itxura duen organulua da. Zelularen mintz plasmatikoan kokatuta dago eta zelulaz kanpoko espaziora ateratzen da. Prozesu horretan, zilioak kanpoko seinaleak sentitu eta zelula barnera pasatzen ditu, hainbat prozesu aktibatuz.\nDuela urte batzuk, Olatz Pampliegak, Achucarro Basque Center for Neuroscience eta UPV/EHUko Neurozientzia Saileko Ramón y Cajal ikertzaileak, zilio primarioak autofagia […]\nJosu Lopez-Gazpio Kukuak hegazti bereziak dira, sarritan kultura herrikoiarekin eta folklorearekin lotuta daudenak. Egiten duten migrazioaren kausaz, kukuaren kantua entzutea neguaren eta hotzaren amaierarekin lotzen da, udaberria datorreneko seinalea. Hainbat esaera zahar ditugu kukuarekin lotuta, agian ezagunena denak dio, apirileko lehen egunetan kukuaren kantua lehen aldiz entzutean poltsikoan dirua badaukagu, urte oparoa izango dela. Ez dakit norbaitek Onon kukuaren kantua […]\nLeire Sangroniz, Ainara Sangroniz Zientzia eta teknologiaren garapenak material hobeak eta arinagoak lortzea ahalbidetu du eta kirolarien errendimendua areagotu da, ondorioz. Baina non dago muga? Izan ere ekipamenduak kirolari bati, aurkarien aurrean, abantailak ematen dizkionean dopin teknologikoaz hitz egiten da. Dopin teknologikoa zenbait kiroletan gertatu izan da: txirrindularitzan, tenisean, atletismoan eta baita golfean ere. Adibide guztien artean aipatzekoa da igeriketaren […]\nJuan Ignacio Pérez Iglesias 1909. urtean, Kikunae Ikeda kimikako irakasleak artikulu bat argitaratu zuen japonieraz, eta bertan ordura arte aitortu gabe zegoen oinarrizko zapore bat aldarrikatzen zuen: umai-a, (zaporetsua japonieraz). Ordura arte, gizakiok zapore gozo, gazi, garratz eta mingotserako berariazko dastamen-hartzaile sentsorialak genituela uste zen. Horiek ziren oinarrizko lau zaporeak, bakoitza bere hartzailearekin.\nUmai-a Japonian hegaluze deshidratatuarekin eta […]\nPaduako unibertsitatean eta Londreseko Imperial College-ean egindako ikerketa batean ikusi dute aztertutako pazienteetatik ehuneko berrogeiak ez zituela inolako COVID-19 sintomarik. Honek erakutsi du asintomatikoek sintomatikoek bezala kutsa dezaketela. Asintomatikoei buruz hitz egin digu Miren Basarasek, Berrian.\nNicola G. A. Abrescia Ikerbasqueko birologoak argi du: “Distantzia da oraingoz dugun tresna eraginkor bakarra” COVID-19aren aurrean. Hark […]\nAutismoaren ezaugarri fisiko esanguratsuenetarikoa izan daiteke garunaren bi hemisferioak batzen dituen gorputz kailukararean berezitasunak. José Ramón Alonsoren Corpus callosum and autism\nGenetikoki editatuko zelula amak garaiko arazoetako bati erantzuna izan daiteke: diabetesa. Rosa García-Verdugoren Gene-edited stem cells: the new weapon against diabetes\nOsoa da Chern zenbakia. Negatiboa ala positiboa izan daiteke. Materia kondentsatuaren fisikan Chern zenbakia definitzea beste kontu bat […]\nJuanma Gallego Hiru hamarkada urte pasata, itsaspeko meatzaritza simulatzen duen proiektu baten emaitzak aurkeztu dituzte. Eragindako erreien ondorioz, mikroorganismoen herena desagertu dira, eta euren jarduna lau aldiz gutxitu da.\n1974ko udan itsasontzi zeharo berezia atera zen Kaliforniako kostaldetik. Hughes Glomar Explorer izeneko itsasontzia zen, eta Howard Hughes enpresari ezagunaren azken proiektu bitxia zen. Ontziak zulatze dorre handi bat zuen, […]\nSara Teasdale estatubatuarrak izarrak ezagutzen zituela aitortu zuen poema honetan:\nI know the stars by their names\nAnd I know the path they take\nUp Heaven’s broad blue stair.\n(Izarren izenak ezagutzen ditut / Aldebaran, Altair, / eta egiten duten bidea ezagutzen dut / zeruko eskailera urdin zabaletik.)\nOso jende gutxik esan eta baiezta […]\nJosu Lopez-Gazpio Puzkerren gaia errepikakorra da zientziaren dibulgazioan eta, hedabide honetan bertan hesteetako gasen kontua Eduardo Angulo biologoak aztertu zuen. Oraingo honetan kimikaren ikuspegia ematen saiatuko naiz eta, neurri batean, ekarpen horren eguneraketarako baliogarria izatea espero dut. Puzkerrak zientzia erakusteko oso tresna interesgarria dira eta hainbat gairekin lotu daitezke: gasen legeak, usaimena, soinua, hartzidura-prozesuak… Ederra gozamena!\nHesteetako gasen jatorria […]\nAsier Gómez-Olivencia, Nohemi Sala, Aida Gómez-Robles, Diego López Onaindia, Mikel Arlegi, Antoine Balzeau, Ana Pantoja Pérez, Carmen Núñez-Lahuerta, Alfred Sanchis, Ignacio Arganda-Carreras, Joseba Rios-Garaizar\nIraganean berreskuratutako bilduma arkeo-paleontologikoen berrikuspenak aurkikuntza berri eta garrantzitsuak eman ditu Europako neandertalen paleobiologia eta portaera ulertzeko. Azken 15 urteetan, bildumak berrikusiz identifikatu dira neandertalen fosil asko: horixe gertatu da Spy eta Goyet aztarnategietan (Belgika), eta […]


Margita Queheille: “Maskaradaren ideia abiatu zen, dantzariak badirelako” — dantzan.eus\nHemen zaude: Hasiera › Hemeroteka › Margita Queheille: “Maskaradaren ideia abiatu zen, dantzariak badirelako”\nMargita Queheille: “Maskaradaren ideia abiatu zen, dantzariak badirelako”\nIragan neguan abiatzekoak ziren Atharratzeko eta Barkoxeko gazteak maskaradak herriz herri ematera Zuberoako herrietan gaindi. Atharratzek urte batez gibelatu, eta heldu den neguan partituko dira, Altzaiko gazteak bezala. Barkoxtarrek, berriz, ezohiko deliberoa hartu, eta udan emanen dute, bihar Barkoxen hasirik. Ohikoa bada ere barrikadak goizean egitea, aldi honetan arratsaldean izanen dira, eta plazako jokoa bera segidan emanen dute. Elkarrizketa egin ondotik jakin denez, gainera, COVID-19aren kontrako txertoa edo test negatibo bat erakustea galdetuko diete ikusleei. Horregatik, hiru barrikada baizik ez dira izanen, bazterrak hetsi eta kontrolak egin ahal izateko. Plazakoa, 17:30ean hasiko da.\nMargita Queheille (Barkoxe, 2001), dantzaria bada ere, maskarada hauetan beltzerian ariko da; zehazki, kauteren taldean, eta neska bakarra izanen da. Kabana Handi edo Pitxu izan gabe ere, mustraketan agerikoa da bere pertsonaiak leku handia ukanen duela plazako jokoan. Komunikazioan ikasle da Bordelen (Okzitania), diseinu grafikoan.\nMaskaradak inauteriak dira, baina aurten udan emanen dituzue. Zergatik hala deliberatu duzue?\nCOVID-19aren istorio horiekin beti pusatzen ari ginen. Bilkura batean deliberatu behar genuen udan edo larrazkenean eman, edo, bestela, ondoko negura pusatu. Ohartu gara jende anitzek motibazioa galtzen zuela eta heldu den neguan jende gutiago izanen zela gure taldean; gainera, Atharratze eta Altzaiko maskaradak ere izanen dira. Gure taldean maskarada egin behar zuten bospasei pertsona joan dira jadanik, eta huts bat egiten du: rolak hautatuak ziren, eta ordezkatu behar izan ditugu. Hautatu dugu ez haboro luzatzea.\nInauteri garaian egiteko partez udan abiatzea buruhaustea izan ote da?\nEz, aitak [Patrick Queheille Kanpo] beti errepikatu digu jadanik egin zela udan, eta gauza on bat dela udan egitea. Berdin udan eginez alimaleko plazerarekin egiten ahal dugu, abantailak ere badira: besta egiten ahal da gauaz berantago. Gu motibatuak gara!\nCOVID-19aren ondorioz, gauza anitz gibelatuak izan dira, eta uda honetan, azkenean, saio andana bat izanen da. Antolatzeko arazoak ekartzen ditu?\nHerri batzuek ez gaituzte errezibitu nahi, zeren eta udan jendea bakantzaz joaten da eta jende gutiago bada. Bai, zailtasunak ekartzen ditu, baina ari ginen sobera igurikatzen bagenuen ez genuela sekula eginen. Orduan, hor zen momentu ona.\nZaila izan da taldea muntatzea ala bazen aski gazte maskaradak plantatzeko?\nBada gazteria handia oraino ere. Jadanik egin genuen Dantz’aka [dantza ikuskizuna], eta lagun baratu ginen; berriz tropa bera bildu gara maskarada egiteko. Denak barkoxtarrak gara orokorki, edo barkoxtar baten laguna, edo hola… Eta abantzu denek euskara ematen dute. Dantz’aka aitzin talde desberdinak baziren, adinen arabera, eta ikuskizun horrek denak elkartu gintuen. Enetako inportantea izan da hori.\nZu kauter izanen zara mutilez inguraturik. Nola hartu duzu rola bera eta neska bakarra izatea?\nEz dit batere problemarik ekarri, zeren eta ezagutzen ditut aspalditik hor direnak eta haiendako ere ez zen problema bat. Ontsa akomeatzen gara gure artean. Emeia nuen ere!\nDantzari izanik ere, nahiago zenuen beltzerian aritu? Erraten da dantzari baten bizian maskarada dela puntu gorena…\nBai, ez dakit… Badira dantzari izugarri onak ere. Haiek ikustez txipiagoak gara gu, gazteak. Izugarri azkar dira. Aldi honetan ez dut dolu ez dantzari izanik; beltz izan nahi nuen, eta hor zen parada. Maskaradaren ideia abiatu zen, dantzariak badirelako; denak dantzariak gara.\nEta kauter izatekotan, ez zenuke nahiago Kabana edo Pitxu izan?\nEz bortxaz. Kargu lodiegiak dira. Oraino gazteegi sentitzen naiz Kabana edo Pitxu izateko. Sekula beste maskarada bat baldin bada, segur ere bai, baina hor gazteegi naiz. Pitxu ez, baina Kabana izatea zerendako ez egun batez. Baina oraino ikasketetan ari naiz, eta Kabana-ren rola gauza handia da, idaztea… Hor Ximun [Pinque] bazen motibaturik, eta hark du kargua hartu.\nKauter izateko manera desberdinak izan daitezke. Zer da prestatu duzuena?\nBerezitasunik ez da hainbeste izanen, salbu materiala, arropak eta bertzaren jokoa amiñi bat kanbiatuko ditugula udari haboro lotzeko. Ezustea izanen da. Mustraketan hasi gara herriko berrien biltzen, hautatzen, idazten eta antzerkiak jokatzen gure artean. Besteei ez diegu oraino erakutsi egin duguna.\nDiseinu grafikoko ikasle zara, Bordelen. Maskaradaren estetika inspirazio iturri izaten ahal da?\nBai, baina ez dut beti erabiltzen ahal, ez baita hori galdetua. Ez maskarada baizik, Euskal Herriko gauzak oro interesgarriak dira. Integratzen ahal banitu, eginen nuke. Hor hazkurri industrian ari naiz; beraz, zaila da sartzea.


La Arena “bikaina” da\nALBISTEAK La Arena “bikaina” da\nLa Arena hondartzaren (Muskiz-Zierbena) kalifikazioa “bikaina” da, azken lau denboraldietako analisi mikrobiologikoen emaitzen arabera. Bainua “librea” da, uraren kalitateari dagokionez, eta bere inguruaren osasun-kalitatea “ona” da, hala ziurtatzen du Bizkaiko Bainu Eremuetako azken Osasun Kontroleko Programak.\nLa Arena hondartzaz gain, Ereaga, Arrigunaga, Azkorri, Barinatxe (Solandotes), Atxabiribil-Arriatera, Muriola, Plentzia, Gorliz, Armintzekoalde, Bakio, Aritzatxu, Laidatxu, Laida, Laga, Ogella, Karraspio eta Arrigorri hondartzek kalifikazio “bikaina” dute, eta bainua “librea” da bertako uretan. Bere inguruko osasun-kalitatea ere “ona” da.\nAzken Osasun Kontroleko Programak baieztatzen du Areetako, San Antonioko, Eako eta Isuntzako hondartzen kalifikazioa “ona” dela; bainua “librea” da lauretan. Era berean, bere inguruko osasun-kalitatea ere “ona” da.\nLa Arena hondartza eta bere ingurua Muskiz eta Zierbenako naturagune baliotsuenetako bat da. Horregatik, 2004. urteaz geroztik, bi udalerrietako udalek AENORen zerbitzuen kalitatea eta ingurumen-kudeaketa administratzeko sistema integratua ezarri dute: ISO 9001 kalitate-araua eta ISO 14001 ingurumen-kudeaketakoa.


Trafiko Zuzendaritza Nagusiak aurreikusten du Aste Santuan zirkulazioa% 8 murriztea | Consumer\nTrafiko Zuzendaritza Nagusiak aurreikusten du Aste Santuan zirkulazioa% 8 murriztea\nIbilbide luzeko 14,4 milioi joan-etorri inguru egingo direla kalkulatu du\nGaur, 15:00etan, Trafiko Zuzendaritza Nagusiaren (DGT) gailu berezia jarriko da martxan Aste Santuko oporretarako. Oraingo honetan 14,4 milioi joan-etorri aurreikusten dira, iazko aldi berean baino %8 gutxiago. Jaitsiera hori jarduera ekonomikoaren uzkurdurari egozten zaio, atzo Pere Navarro DGTko zuzendariak esan zuenez, gailuaren aurkezpenean.\nNavarrok azaldu zuenez, urteko eragiketarik gatazkatsuenetako bat da, denbora laburrean joan-etorri asko egiten baitira, antzeko jatorria eta helmuga dutenak, egun eta ordu beretan.\nZirkulazioak joan-etorrien murrizketa jarduera ekonomikoaren atzerapenarekin lotzen du\nBi fasetan egingo da eragiketa. Lehena arratsalde honetatik igandeko gauera arte izango da; bigarrena, aurrekoa baino garrantzitsuagoa, errepide-sare osoan egiten diren joan-etorrien bolumenagatik eta kopuruagatik, apirilaren 8ko eguerditik aurrera hasiko da, eta hilaren 9an eta 10ean (osteguna) jarraituko du.\nBigarren fase hori hilaren 13ko 24:00etan amaituko da, itzulera-eragiketarekin. Eragiketa hori batez ere Pazko igandean eta astelehenean egingo da (jaieguna Katalunian, Euskal Herrian, Balearretan eta Valentziako Erkidegoan), eta ez da ahaztu behar gidari askok larunbat arratsalderako itzulera aurreratu dezaketela.\nErrei gehigarriak eta ordezko ibilbideak\nIaz 54 heriotza gertatu ziren, eta 63 pertsona hil ziren.\nTrafiko Zuzendaritza Nagusiaren arabera, zirkulazio-arazorik handienak hirigune handietatik kostaldeko turismo-eremuetara, bigarren bizilekuetara, erlijio-ekitaldi tradizionalak dituzten herrietara edo neguko kirolak egiteko mendi-eremuetara egiten diren irteeretan aurkeztuko dira. Beraz, bidaia planifikatzea eta ordurik okerrenak saihestea gomendatzen da.\nZirkulazioa errazteko, Trafikoak errei itzulgarriak eta gehigarriak jarriko ditu zirkulazio gehien dagoen uneetan. Gainera, ibilbide alternatibo batzuk prestatu ditu, jatorriaren eta helmugaren arabera gomendatuak, eta zure web orrian kontsulta daitezke.\nIazko Aste Santuan 54 istripu hilgarri gertatu ziren, eta 63 pertsona hil ziren. Kopuru handi horrek, ordea, hildakoen kopurua ia %39 jaitsi zuen 2007arekiko, hildakoen kopurua 103ra igo baitzen.\nEguraldi txarra, oro har\nAste Santuan ez da eguraldi ona espero. Estatuko Meteorologia Agentziak (Aemet) aurreikuspen berezia egin du apirilaren 3tik 9ra bitartean. Gaur eta bihar, Espainia osoan, hodei gutxi egiten duten zeruak nagusituko dira. Balearretan eta penintsulako ekialdeko herenean, eta, bihar, Galiziako iparraldean, Gaztela eta Leongo iparraldean, Kantauriko eta Pirinioetako eskualdeetan, neurri ertaineko zaparradak egon daitezke. Tenperaturek igoera arina edo ertaina izango dute.\nIgande hodeitsu gutxi izango dela aurreikusten da, penintsulako iparraldeko herenean izan ezik. Han, hodeitik oso hodeitsu egongo da eta hodeiren bat izango du barruan. Tenperaturek ez dute ia aldaketarik izango.\nAstelehenean, hilak 6, fronte hotza Galiziara hurbilduko da, eta prezipitazio ahulak edo moderatuak eragingo ditu penintsulako ipar-mendebaldeko koadrantean. Aragoin eta Euskal Herrian ekaitzak izatea espero da. Tenperaturak behera egingo du penintsularen ipar-mendebaldean, eta aldaketa gutxi izango ditu gainerakoan.\nHurrengo egunean, ezegonkortasuna handitu egingo da Penintsulan, fronte hotzak aurrera egin ahala, Balearretan izan ezik. Zaparrada ahulak edo ertainak egongo dira mendebaldeko eskualde guztietan, eta elur-kota 1.200 metrora egongo da ipar-mendebaldean. Ekialdekoak egunaren bigarren erdian iritsiko dira. Kanarietan eguna hodeitsu egongo da. Tenperaturak orokorrean eroriko dira, batez ere mendebaldeko erdialdean.\nAsteazken eta ostegunetan, baliteke prezipitazioak, oro har, ahulak izatea, Galizian eta Kantauri Mendebaldean, eta haize-tarte moderatuak izatea. Zeru hodeitsua penintsulako ipar-mendebaldean eta hodei gutxi gainerakoetan. Tenperaturak igotzeko joera, batez ere ostegunean.\naste santua kalkulatzen du joan-etorriak nuboso-eu tenperaturak trafiko


Martxan da Liburu Gaztea Book Trailer lehiaketa - Berriak - Gazteria\nMartxan da Liburu Gaztea Book Trailer lehiaketa\n12-16 urte bitarteko gazteentzako lehiaketa honen 9. edizioa izango da aurtengoa.\nIrakurzaletasuna sustatzeko eta euskal literaturan urtero egiten diren beste sarien artean bat gehiago izateko sortu zuten Galtzagorri Elkarteak eta Gipuzkoako Foru Aldundiak Liburu Gaztea Book Trailer literatura sarientzako deialdia.\n12-16 urte bitarteko gazteek book trailerrak sortu beharko dituzte lehiaketan parte hartzeko, webgunean zerrendatzen diren liburuen artean bat aukeratu, liburua irakurri eta landu ostean.\nBook trilerrak ikastetxeka edo norbanakoka aurkeztu ahal izango dira. Ikastetxeen kasuan, izena emanda badute, 4 pertsonako taldeak sortuta egin beharko dute lan, eta horren ostean, bideoa ikastetxeen kategorian aurkeztu beharko dute. Norbanakoei dagokienez, liburua aukeratu eta bideoa egin ondoren, norbanakoen kategorian aurkeztu beharko dute. Bideoak 2 minutuko iraupena izan beharko du, gehienez, eta 2021eko martxoaren 5a izango da lehiaketan aurkezteko azken eguna.\nSariak ere ikastetxeka eta norbanakoka banatuta daude. Ikastetxeei dagokienez, DBH 1 eta 2. mailakoen book trailer irabazleek abentura-txangoa izango dute lau lagunentzat, eta liburu eta diskotan gastatzeko 200 euroko bonua ikasgela osoarentzat. DBH 3 eta 4. mailakoen irabazleek ere sari berbera izango dute. Norbanakoei dagokienez, e-reader bat eta liburu eta diskotan gastatzeko 100 euroko bonu bat da saria. Horrez gain, publikoaren sariaren bitartez, liburu eta diskotan gastatzeko 200 euroko bono bat lortuko dute irabazle guztiek, ikastetxeek zein norbanakoek, eta bozketan parte hartu dutenen artean e-reader bat ere zozkatuko da.\nAzkenik, Liburu Gaztea Book Trailer Lehiaketako 3 eta 4. DHBko irabazleek hurrengo edizioko spota egiteko aukera ere izango dute.


Berumuga: jazz, blues, soul, rock — Gaztelupeko Hotsak\nHemen zaude: Hasiera → Albisteak → Berumuga: jazz, blues, soul, rock\nUztailak 07, ostirala\nShirley Davis & The Silverback-en lehen disko luze "Black Rose" lanean Soul urardotu gabea eta afrobeat ukitu bat proposatzen ziren. Elkarlan hori bila gabe sukaldatzen hasi zen Tucxone Records zigiluko jendea bilduta zegoen Sharon Jonesen emanaldi batean Shirley Davis aurreikusi gabe abesten hasi zenean. Tucxonekoak han eta hemen hasi ziren arakatzen, Australian bizi zela jakin zuten, ibilbide oparoa izanagatik ere ez zuela merezi zuen ezagutza izan... eta Davisek onartuko zuen proposamen bat egin zioten.\nTalde guztiz sendoa lagun, benetan gozatuko dute musika beltza maite dutenek. Zuzenean “Wishes and Wants”, udaberrian kaleratutako bigarren diskoa aurkezten\nWelma Powell & Bluedays